Obraz považovali za kópiu. Po vyčistení zistili, že je z Botticelliho dielne

Prekvapivý záver skúmania zverejnili britskí historici umenia.

LONDÝN. Obraz dlho považovaný za neskoršiu kópiu diela slávneho talianskeho majstra Sandra Botticelliho je v skutočnosti obrazom z jeho florentskej umeleckej dielne. Prekvapivý záver skúmania zverejnili historici umenia z Británie. Maliar ranej renesancie Botticelli je známy predovšetkým ako autor Zrodenie Venuše či Primavera. Britskí historici umenia sa dlho domnievali, že obraz Madony s granátovým jablkom (Madonna della melagrana), ktorý v 19. storočí kúpil obchodník s diamantmi Julius Wernher, je neskoršou kópiou väčšej rovnomennej maľby z roku 1487, ktorá visí vo florentskej galérii Uffizi. Po vyčistení obrazu od nánosov špiny a odstránenia hrubej žltej vrstvy ale vynikla živosť farieb - predovšetkým červenej, modrej a zlatej - a reštaurátori došli k záveru, že obraz je originálu vo Florencii "štýlovo príliš podobný na to, aby išlo o imitáciu". Röntgenová snímka navyše podľa reštaurátorky Rachel Turnbullovej odhalila, že pod maľbou sa nachádza iná kresba, a najavo vyšlo aj to, že bola zmenená kompozícia. To je v prípade neskorších kópií krajne neobvyklé. Obraz je navyše namaľovaný na topoľovom dreve, ktorý podľa Turnbullovej zvyčajne používali v Botticelliho dobe. "Botticelli, rovnako ako iní florentskí maliari jeho doby, mal veľmi činorodú dielňu, ktorá - zrejme za nižšiu cenu - vyrábala verzie a adaptácie diel, ktoré boli obľúbené," vysvetlil profesor Paul Joannides, historik umenia z univerzity v Cambridge. Obraz, ktorý bude od pondelka vystavený v paláci Ranger 's House v juhovýchodnom Londýne, zobrazuje Pannu Máriu obklopenú anjelmi, ktorá má na kolenách Ježiška s granátovým jablkom v ruke. Ovocie pritom znázorňuje budúce utrpenie Krista na kríži.


Schodok českého rozpočtu prekonal 50 miliárd korún, bol to najhorší máj za sedem rokov

Ministerstvo financií predstavilo najhorší májový výsledok od roku 2012.

PRAHA. Český štátny rozpočet bol po prvých piatich mesiacoch tohto roka v deficite 50,9 miliardy Kč (1,97 miliardy eur), zatiaľ čo vlani na konci mája vykázal schodok 23,1 miliardy Kč. Ako uviedol server novinky.cz, deficit, ktorý v pondelok zverejnilo české ministerstvo financií, predstavuje najhorší májový výsledok od roku 2012. Koncom apríla vykazoval štátny rozpočet schodok 29,7 miliardy Kč. Za mesiac tak došlo k prehĺbeniu deficitu o 21,2 miliardy Kč. "Domáca ekonomika rastie pomalšie, než s čím počítal pôvodný návrh štátneho rozpočtu na tento rok. To si vyberá svoju daň v podobe nižších príjmov," povedal ekonóm Komerčnej banky František Táborský. "Na druhej strane je máj pravidelne najhorším mesiacom na výber daní," dodal. "Očakávame, že štátny rozpočet v nasledujúcich mesiacoch svoj deficit zmierni, ale do prebytku sa už nedostane. Na tento rok počítame po troch rokoch so schodkom vo výške 30 miliárd Kč," uzatvoril Táborský.


Bratislavskí policajti budú jazdiť na kolobežkách

Hliadkovať na kolobežkách budú policajti hlavne v oblastiach pešej zóny.

BRATISLAVA. Mestskí policajti v bratislavskom Starom Meste budú v službách využívať aj dve nové elektrické kolobežky. Určené sú najmä okrskárom mestskej polície pri hliadkovaní v pešej zóne, Horskom parku, na Vajanského nábreží, ale aj v Medickej záhrade. Uviedol hovorca bratislavskej mestskej polície Peter Pleva. "Výhodou elektrických kolobežiek je, že sú šetrné voči životnému prostrediu, šetria pohonné hmoty a policajti sa s nimi rýchlejšie dostanú na miesto zásahu," uviedol náčelník bratislavskej mestskej polície Ivan Lechner. Dve elektrické kolobežky s dojazdom okolo 80 kilometrov kúpilo mestskej polícii hlavné mesto za 2977 eur. Od stredy (15.3.) ich začali policajti používať v uliciach Starého Mesta.


Navaľného mohli podľa jeho lekárky vo väzení otráviť

Navaľného museli previezť do nemocnice z väzenského zariadenia.

MOSKVA. Ruského opozičného lídra Alexeja Navaľného mohol niekto otráviť, povedala jeho dlhoročná lekárka Anastasija Vasiljeva, ktorá ho navštívila v nemocnici. Opuch a vyrážky na jeho tvári nesú podľa nej znaky chemickej otravy. Ako ďalej informovala, predstavitelia nemocnice, ktorí predtým Navaľnému diagnostikovali alergickú reakciu, odmietli vykonať potrebné testy. Navaľného museli v nedeľu previezť do nemocnice z väzenského zariadenia, kde si odpykáva 30-dňový trest za zvolanie nepovoleného protestu proti vylúčeniu nezávislých kandidátov z volieb do moskovského mestského zastupiteľstva. Protest sa konal v sobotu a podľa monitorovacej skupiny OVD-Info polícia počas neho zatkla 1 400 ľudí.Ruský aktivista a Navaľného kolega Leonid Volkov sa v nedeľu sťažoval na "nehygienické podmienky" vo väzenskom zariadení, kde ho tiež predtým zadržiavali.


Rakúski ľudovci si ponechali možnosti na vytvorenie budúcej koalície

VIEDEŇ. Rakúski ľudovci, ktorí zvíťazili v nedeľňajších predčasných parlamentných voľbách, mienia vyčkať na rokovania s ďalšími parlamentnými stranami a dovtedy si ponechať všetky možnosti na vytvorenie budúcej vládnej koalície. Po zasadaní vedenia strany večer o tom hovorila generálna tajomníčka strany Elisabeth Köstingerová. Podľa jej slov má predseda strany Sebastian Kurz pre koaličné rokovania plné právomoci od ľudovcov. Grémiá ÖVP sa nechceli viazať na žiadnu konkrétnu koalíciu. Preferencie sa dali po rokovaní vedenia strany čítať iba medzi riadkami. Tak napríklad Köstingerová opakovane zdôraznila, že je treba "skutočnú zmenu", čo naznačuje skôr opak ako pokračovanie doterajšej veľkej koalície ľudovcov a sociálnych demokratov z SPÖ, všíma si tlačová agentúra APA. "Je potrebná nová forma spolupráce a nový politický prístup partnerov. Voliči sa rozhodli pre zmenu a dali nám jasné poverenie" na jej realizáciu, uviedla generálna tajomníčka strany. Na priamu otázku o možnom pokračovaní koalície s SPÖ Köstingerová uviedla, že momentálne sa ani len nevie, či je spolkový kancelár a líder sociálnych demokratov Christian Kern vôbec pripravený vstúpiť do novej vlády ako vicekancelár. V radoch ľudovcov sa však naďalej vychádza z toho, že sociálni demokrati a slobodní z FPÖ v pozadí skúmajú už možnosti prípadnej červeno-modrej koalície týchto subjektov. Pondelkový posun Kerna i SPÖ smerom k FPÖ registrovali ľudovci so záujmom, poznamenala Köstingerová neodpustiac si poznámku, že takáto koalícia by každopádne nezodpovedala vôli občanov.


KOMENTÁR TOMA NICHOLSONATrumpove sexuálne praktiky by boli menším problémom než vlastizrada

Ameriku šokovala správa, podľa ktorej je Trump vydierateľný a udržiaval kontakty s Kremľom. Obvinenia sú príliš vážne, než aby sme si ich nevšímali.

Americkú politickú scénu znovu rozvíril čoraz väčší škandál v spojitosti s údajne utajenou spoluprácou medzi zvoleným prezidentom Donaldom Trumpom a Kremľom. Spravodajský portál Buzzfeed zverejnil originálny 35-stranový dokument prezentovaný ako spis bývalého britského spravodajského dôstojníka, čím sa postaral o vari najvážnejšiu americkú politickú krízu nielen od samotného šokujúceho zvolenia Trumpa začiatkom novembra, ale v posledných rokoch vôbec. Nechajme bokom otázku, čí Buzzfeed mali tieto písomnosti uverejniť bez toho, aby si overili ich zdroj a obsah štandardným novinárskym spôsobom (v takom prípade nemali). Faktom však je, že táto správa už viac týždňov kolovala medzi politikmi, novinármi a spravodajcami – a bolo jasné, že bizarnému obvineniu, ktoré obsahuje, bude musieť niekto čeliť. Nejde tu pritom ani tak o sexuálne praktiky, ktoré správa odhalila, ale skôr o to, či je pravda, že Trump bol alebo ešte môže byť niečím vydierateľný. Takisto je menej dôležité vedieť, či sa Trump alebo členovia jeho najbližšieho tímu niekedy dopustili korupcie, no podstatnejšia je otázka, či vlani naozaj dostali ponuku 19 percent akcií Rosnefti, ropnej firmy blízkej Kremľu, za to, aby presadzovali zrušenie sankcií proti Rusku. A či to aj sľúbili urobiť. A napokon, či vzťah Trump - Kremeľ naozaj trvá už osem rokov a je založený na vzájomnom prospechu (peniaze a spravodajské informácie pre Trumpa a na druhej strane pre Kremeľ možnosť aj prostredníctvom popredného amerického oligarchu rozbiť liberálno-hodnotový konsenzus na Západe a vrátiť sa k akejsi repríze 19. storočia, keď veľmoci mali nie hodnotové, ale len národné záujmy). Lebo toto je už ozaj silná káva. Trumpov nominant na ministra zahraničných veci Rex Tillerson sa chválil na pôde Kongresu tvrdou líniou proti Rusku. Ale vzhľadom na jeho spoluprácu s Putinovým režimom v posledných desiatich rokoch, jeho ochotu cez dcérske podniky Exxonu porušovať západné sankcie proti Rusku a s ohľadom na celý rad iných záujmov a kontaktov, kto už verí, že jeho pozícia jastraba nebola len divadlom? Ide skôr o snahu nejako zachrániť situáciu, keď správa poukazuje nielen na Trumpa, ale aj na ďalších členov jeho súčasného a bývalého tímu: šéfa kampane Paula Manaforta, bývalého poradcu pre zahraničnú politiku Cartera Pagea, súčasného Trumpovho právnika Michaela Cohena a Trumpovho nominanta na poradcu pre národnú bezpečnosť Michaela Flynna. To je pridlhý zoznám príliš dôležitých ľudí, aby sme ho mohli schovať za formálnu výhovorku, že predsa len tie správy nie sú verifikované. Ide tu predsa o vlastizradu a rozbitie medzinárodného liberálneho konsenzu pretrvávajúceho od druhej svetovej vojny. Verifikujme správu do poslednej čiarky a neodvráťme od nej zrak. Tento text ste mohli čítať vďaka tomu, že platíte za obsah. Vážime si to.


Prahou prešiel konvoj historických vozidiel americkej armády

Po prejazde Prahou konvoj odíde do Plzne.

PRAHA. Konvoj historických vozidiel americkej armády, ktorým si fanúšikovia vojenskej histórie pripomínajú výročie oslobodenia Československa na konci druhej svetovej vojny, dnes prešiel centrom Prahy. Členovia konvoja v dobových uniformách a s autentickými vozidlami značiek Jeep, Ford, Willys, Dodge a tiež motocyklami Harley Davidson vyrazili z nábrežia Vltavy na pražskej Malej Strane. Smerovali k americkému veľvyslanectvu, kde s dobovými swingovými skladbami zahrá Big Band Ústrednej hudby Armády ČR, informoval server Novinky.cz. Po prejazde Prahou konvoj odíde do Plzne, kde sa na budúci víkend zúčastní na tamojších Slávnostiach slobody.


Prvé hromadné výberové konanie kandidátov na sudcu bude 27. novembra

Hromadné výberové konania majú priniesť vyššiu mieru transparentnosti a kvality kandidátov.

BRATISLAVA. Historicky prvé hromadné výberové konanie na pozíciu kandidát na sudcu bude 27. novembra v sídlach jednotlivých krajských súdov. V ten deň záujemcovia, ktorí sa prihlásili a predložili všetky požadované doklady do 23. októbra, absolvujú písomnú časť výberu. Hromadné výberové konanie na základe májovej novely zákona o sudcoch a prísediach vyhlásila predsedníčka Súdnej rady SR Lenka Praženková. Podrobnosti sú zverejnené na internetovej stránke rady. K tejto zmene výberu sudcov ministerstvo spravodlivosti pristúpilo preto, lebo verí, že hromadné výberové konania prinesú vyššiu mieru transparentnosti a kvality kandidátov, ako aj pružnejšie a rýchlejšie obsadzovanie voľných sudcovských miest. V súčasnosti po zavedení previerok trvá obsadenie voľného miesta niekedy aj rok.V prvom hromadnom výberovom konaní sa bude obsadzovať 125 miest kandidátov na sudcov. V obvode bratislavského krajského súdu sa bude obsadzovať 20 miest, v trnavskom a trenčianskom obvode 10 miest. Pre obvod nitrianskeho a prešovského krajského súdu určilo ministerstvo po 15 miest. V žilinskom obvode sa bude obsadzovať 13 miest, v banskobystrickom 17 a v košickom 25 miest kandidátov na sudcov. Číslo ministerstvo spravodlivosti určilo podľa štátnej tajomníčky Márie Kolíkovej na základe diskusie s predsedami krajských súdov. Do úvahy pritom brali aj počet sudcov, ktorí môžu odísť v budúcom roku do dôchodku, ako aj počty neobsadených miest. Výberové konanie spočíva z písomnej časti, psychologického posúdenia a ústnej časti. Psychologické testy a ústna časť bude v iný deň, uchádzači sa termín dozvedia po vyhodnotení predchádzajúcej časti. Písomnú časť tvorí písomný test, prípadová štúdia, písomný preklad z cudzieho jazyka a písomné vypracovanie súdnych rozhodnutí. Po tom, ako záujemcovia prejdú hromadným výberovým konaním, budú stále iba kandidáti na funkciu sudcu. Platí, že aj títo kandidáti budú musieť prejsť previerkou spoľahlivosti, niekedy v lete budúceho roka sa očakáva, že budú k dispozícii prví kandidáti na sudcov z hromadných výberových konaní. Vznikne tak databáza kandidátov na funkciu sudcu, z ktorej bezprostredne po uvoľnení miesta sudcu na okresnom súde alebo po určení voľného miesta ministrom spravodlivosti bude môcť Súdna rada SR v relatívne krátkom čase navrhnúť prezidentovi kandidáta na vymenovanie sudcu.Informácie o mieste uskutočnenia výberového konania, podmienky pre účasť vo výberovom konaní, zoznam predkladaných dokladov a ďalšie informácie sú kompletne zverejnené na webovom sídle Súdnej rady Slovenskej republiky a Ministerstva spravodlivosti Slovenskej republiky, ako aj v periodickej tlači s celoštátnou pôsobnosťou.


Pomohol vypátrať bin Ládina. Pakistanského lekára stále zadržiavajú

Neexistuje dohoda medzi Pakistanom a USA o prepustení lekára, ktorý Američanom pomohol vypátrať vodcu teroristickej siete al-Káida.

ISLAMABAD. Neexistuje dohoda medzi Pakistanom a USA o prepustení lekára, ktorý Spojeným štátom v roku 2011 pomohol vypátrať vodcu teroristickej siete al-Káida Usámu bin Ládina. Informuje vo štvrtok agentúra AP s odvolaním sa na pakistanské ministerstvo zahraničných vecí. Vyjadrenia rezortu diplomacie prišli len niekoľko dní po tom, čo lekára Šakíla Afrídího premiestnili z väznice v pakistanskom meste Pešávar na neznáme miesto. Premiestnenie vyvolalo špekulácie o jeho možnom prepustení. Afrídí je za mrežami od roku 2012, keď ho v Pakistane poslali na 33 rokov väzenia za väzby na militantov. Nikdy ho ale oficiálne nesúdili za napomáhanie americkej Ústrednej spravodajskej službe (CIA) pri vypátraní bin Ládina. V máji 2011 prebehla operácia špeciálnych jednotiek amerického vojenského námorníctva v pakistanskom Abbottabade, pri ktorej bol vodca teroristickej siete zabitý, pripomína AP. Washington požaduje prepustenie Afrídího, Islamabad však trvá na tom, že lekár porušil zákony krajiny.


Hlávková dostala už desať pracovných ponúk. Chystá však iný projekt

Dvaja whistlebloweri, ktorí poukázali na kauzu slovenského predsedníctva, chcú pomáhať ľuďom, ktorí upozorňujú na neprávosti vo firmách

BRATISLAVA. Poukázali na kauzy slovenského predsedníctva a namiesto uznania, sa od vlády dočkali osobných útokov. Oporu nenašli ani v nedávno prijatom zákone Smeru na ochranu whistleblowerov. Bývalí zamestnanci rezortu diplomacie Zuzana Hlávková a Pavol Szalai dnes hovoria o tom, že ľuďom, ktorí sa ocitli v podobnej situácii, by radi pomohli. Avizujú preto projekt na pomoc ľuďom, ktorí poukážu na pochybenia v štátnej správe. „Je to projekt, nad ktorým uvažujeme aj v spolupráci s Transparency International. Vytvoriť sieť zamestnávateľov, ktorí povedia, že my sme 'whistleblower friendly' a keď budete mať pre nás vhodný profil, my vás radi zamestnáme,“ vysvetľuje Hlávková. Aj keď ide zatiaľ len o víziu, naplno by sa chcela táto dvojica venovať projektu v novom roku. Ak sa im zámer podarí naplniť, šlo by o prvý projekt tohto typu na Slovensku. Niektoré firmy síce majú vytvorené mechanizmy na ochranu zamestnancov pri upozorňovaní na zvláštne praktiky, s ktorými sa stretli, no ide len o individuálne riešenia. Hlávková hovorí, že víziou je pomôcť ľuďom, ktorí sa ocitnú v situácii, že sú sami proti všetkým. Spolu so Szalaiom okrem avizovaného projektu v súčasnosti taktiež absolvujú diskusie na stredných či vysokých školách. Podľa Szalaia ide zatiaľ skôr o improvizované akcie, no pokračovať by s nimi chceli aj v budúcnosti. „Zo situácie by si (mladí, pozn. red.) mali zobrať príklad a viac sa na takéto prípady pripraviť,“ hovorí Szalai. Zároveň poukazuje, že korupcia či nedostatok transparentnosti nie sú prítomné len v štátnej správe, ale nájdu sa aj v súkromnom sektore. Na vyšetrenie kauzy organizovania sprievodných akcií slovenského predsedníctva v Rade EÚ sa zatiaľ len čaká. Najvyšší kontrolný úrad by mal prísť so závermi svojho šetrenia v budúcom roku. Vláda aj rezort diplomacie naďalej odmietajú, že by pri organizácii pochybili či konali za hranicou zákona. Napriek ich odmietavým vyjadreniam si odhalenie kauzy vyslúžilo uznanie už aj v zahraničí. Kanadská obchodná komora v stredu Hlávkovej oficiálne ponúkla miesto mediálneho riaditeľa svojej organizácie. Hlávková vraví, že od zverejnenia kauzy ide už o desiatu pracovnú ponuku a každú si váži. „Momentálne sa ešte necítim v pozícii robenia veľkých rozhodnutí čo ďalej. Máme ešte veľa práce s kauzou a chcem si dať čas na rozmyslenie,“ reagovala.


Zvieratám dali superschopnosť. Videli bežne neviditeľné svetlo

BRATISLAVA. Chceli ste mať niekedy superschopnosť? Nočné videnie je po novom možné aj bez špeciálneho a komplikovaného zariadenia na hlavu, ktoré v noci používajú napríklad vojaci. Čínski vedci vylepšili zrak myšiam mikroskopickým riešením, ktoré im vložili priamo do oka. Technológia má potenciál aj pre ľudí. Štúdiu publikovali v magazíne Cell. Myši, podobne ako ľudia, vidia svetlo v takzvanom viditeľnom spektre. Vlnová dĺžka tohto spektra je približne medzi 380 až 740 nanometrami. Svetlo mimo tohto rozsahu, kam patrí aj infračervené žiarenie, už človek ani myš nevidia. Infračervené žiarenie vyžaruje prakticky všetko na svete, či už ľudia, alebo miska jedla. Naše telá ho vyžarujú v podobe tepla, ktoré špeciálne kamery zachytia a upravia tak, aby bolo viditeľné. Aby myši neviditeľnú zložku svetla videli bez kamier, výskumníci im museli upraviť oči. Injekciou im do oka vstrekli nanočastice, ktoré dokážu infračervené žiarenie zachytiť a premeniť ho na viditeľné. Nanočastice sa zachytili na bunkách v očiach, ktoré umožňujú videnie. Bežne zachytávajú viditeľné svetlo a premieňajú ho na elektrické signály pre mozog. No bunky upravené naotechnológiou dokázali zachytiť aj infračervené žiarenie a ako elektrický signál ho preniesť do mozgu, ktorý neviditeľné žiarenie spracoval na obraz. Nanočastice sa na bunkách udržali približne desať týždňov. Myši žiarenie skutočne videli, o čom sa vedci presvedčili viacerými testami. Dvom skupinám myší napríklad svietili infračerveným svetlom do očí. Kým skupine s nanočasticami v očiach sa po ožiarení zrenica stiahla, kontrolnej skupine už nie. Zrenica sa bežne sťahuje, keď oko reaguje na svetlo. Dodatočné testy ukázali, že nanočastice myšiam oči vážne nepoškodili, nežiadúce účinky nemali ani dva mesiace po skončení experimentov. Iba niektorým myšiam sa po vstreknutí nanočastíc na jeden až dva dni zakalila rohovka. Procedúra by sa mohla uplatniť v niekoľkých oblastiach aj u ľudí, tvrdia vedci. Jednak by ju mohla využiť armáda, ktorá by vojakom nemusela už zaobstarávať helmy na nočné videnie. Nanotechnológiu chcú upraviť aj tak, aby pomáhala ľuďom so zlyhávajúcim zrakom. DOI: 10.1016/j.cell.2019.01.038


Loď s utečencami havarovala pri Lampeduse, zahynulo trinásť žien

Loď sa prevrátila v rozbúrenom mori po tom, ako sa utečenci nahrnuli na jednu stranu.

RÍM. Príslušníci talianskej pobrežnej stráže vyzdvihli z mora telá trinástich žien po tom, čo sa pri ostrove Lampedusa prevrátil čln prevážajúci približne 50 migrantov. Niektoré zo žien boli tehotné. Zachrániť sa podarilo 22 pasažierov, informovala agentúra AFP. Približne 12 ľudí vrátane ôsmich detí a ďalších tehotných žien zostalo po incidente nezvestných, uviedla pobrežná stráž. Malý preťažený čln s približne 50 utečencami na palube sa prevrátil v noci na pondelok približne 11 kilometrov od Lampedusy. K prevráteniu člna v rozbúrenom mori došlo po tom, čo sa utečenci nahrnuli na jednu stranu, pretože k nim smerovali dve záchranné plavidlá. Vo štvrtok 3. októbra si svet pripomenul šieste výročie tragédie, keď pri pobreží ostrova Lampedusa prišlo o život približne 360 utečencov.


NAKA vypočúvala Marčeka, obvineného v kauze vraždy Kuciaka

Na vypočúvaní sa zúčastnil aj obhajca Mariana Kočnera.

NITRA. V nitrianskej pobočke Národnej kriminálnej agentúry (NAKA) vo štvrtok takmer šesť hodín vypočúvali Miroslava Marčeka, ktorý je obvinený z vraždy novinára Jána Kuciaka a Martiny Kušnírovej. Na výsluchu boli prítomní aj obhajcovia ďalších obvinených v tomto prípade. Advokáti sa k priebehu výsluchu vyjadrovať nechceli. Obhajca Mariana Kočnera Marek Para iba potvrdil, že jeho klient aj naďalej trvá na svojej nevine. "Ja som ešte stále nebol v spise a nemám vedomosť o tom, či dnešný úkon bol vyžiadaný obvineným, alebo ho pán prokurátor alebo vyšetrovateľ nariadil sám zo svojej iniciatívy. K obsahu tohto výsluchu sa nebudem vyjadrovať, pretože už som sám pred časom napadol úniky zo spisu a nepovažujem za produktívne takto čiastkovať jednotlivé dôkazy a podsúvať ich bez súvislostí. Nebudem sa vyjadrovať aj preto, že ešte budú prebiehať ďalšie úkony," uviedol Para. Obhajca Mariana Kočnera zdôraznil, že zatiaľ ako jediný z advokátov stále nemá možnosť nahliadnuť do spisu. "Komunikujem s ostatnými obhajcami veľmi sporo, nie sme v nejakom bližšom vzťahu. Oni prístup do spisu majú, čo vyplýva z toho, že oni už sú účastní na konaní dlhšie, zatiaľ čo ja iba krátko. Ale stále som sa nestotožnil s tým, prečo práve ja nemám prístup do spisu," skonštatoval. Para zároveň opätovne spochybnil presvedčivosť dôkazov, na základe ktorých bol Marian Kočnera z vraždy obvinený. "Pre mňa je podstatné dostať doplňujúce informácie k uzneseniu o vznesení obvinenia, nakoľko sú také závažné medzery v nadväznosti dôkazov a ich presvedčivosti, že to uznesenie sa mi javí ako nedôvodné a bez doplnenia informácií od pána vyšetrovateľa neviem sťažnosť voči tomuto uzneseniu odôvodniť v celom rozsahu," dodal Para. Novinára Jána Kuciaka a jeho snúbenicu Martinu Kušnírovú zavraždili 21. februára 2018 v ich dome vo Veľkej Mači výstrelmi z pištole kalibru 9 milimetrov. Obvinených je zatiaľ päť osôb. Okrem Aleny Zsuzsovej, ktorá mala za objednávku Kuciakovej vraždy zaplatiť, je to aj Tomáš Szabo, ktorý mal strieľať, Miroslav Marček, ktorý ho mal na miesto činu doviezť, Zoltán Andruskó ako sprostredkovateľ a Marian Kočner, ktorý si mal vraždu novinára objednať. Všetci obvinení sú vo väzbe.


Protesty v Iraku si vyžiadali viac ako sto mŕtvych a tisícky zranených

Bezpečnostné zložky zasahujú proti demonštrantom, ktorí chcú prácu a koniec korupcie.

BAGDAD. Dvanásť protivládnych demonštrantov prišlo o život v nedeľu v hlavnom meste Bagdad počas pokračujúcich protestov, ktoré si od utorka v krajine vyžiadali už viac ako sto obetí na životoch a tisíce ľudí utrpeli zranenia. Informovala o tom agentúra AP. Nepokoje vypukli v utorok v Bagdade a rozšírili sa do prevažne šiitských juhoirackých provincií. Bezpečnostné zložky zasahujú proti demonštrantom, ktorí chcú prácu, zlepšenie služieb, zastavenie korupcie či prístup k základným komoditám ako elektrina či voda. Hovorca ministerstva vnútra Saad Maán v nedeľu vo vyhlásení uviedol, že počas šiestich dní nepokojov prišlo o život 104 ľudí vrátane ôsmich príslušníkov bezpečnostných zložiek a viac ako 6000 osôb utrpelo zranenia. Premiér Ádil Abdal Mahdí v sobotu oznámil nové opatrenia vrátane vyplatenia príspevkov v nezamestnanosti a poskytnutia ubytovania a pôdy pre skupiny obyvateľstva s nízkym príjmom s cieľom upokojiť demonštrantov. Tí však vyšli do ulíc aj v nedeľu, aj keď v nižšom počte.


Novinári zvolili Leicester najlepším tímom roka, najlepšími športovcami Bolt a Bilesová

Aj ďalšie dve priečky patria futbalovým mužstvám.

LAUSANNE. Mužstvu úradujúceho anglického futbalového šampióna Leicestru City patrí ocenenie Tím roka 2016 v bilančnej ankete Medzinárodnej asociácie športovej tlače (AIPS). Do hlasovania sa zapojilo 382 žurnalistov zo 110 krajín, Leicester získal 712 bodov. Aj na ďalších dvoch pozíciách sa umiestnili futbalové tímy - mužstvo portugalských aktuálnych majstrov Európy (529 b.), resp. víťazi Ligy majstrov v drese španielskeho Realu Madrid (385 b.). Podľa výsledkov ankety mali žurnalisti najlepší pre prácu potrebný servis počas futbalových ME vo Francúzsku (967 b.), druhá priečka patrí OH v brazílskom Riu (880 b.) a tretia atletickým majstrovstvám Európy v Amsterdame (426 b.). Za najlepšieho mužského športovca roka AIPS vyhlásila 9-násobného olympijského šampióna v šprintoch Usaina Bolta. Jamajčan triumfoval v ankete už šiestykrát v kariére. Najlepšou športovkyňou bola podľa hlasujúcich novinárov 19-ročná športová gymnastka Simone Bilesová. Američanke patrí prvenstvo za zisk štyroch zlatých a jednej bronzovej medaily na augustových olympijských hrách v Riu de Janeiro.


Renault varoval pred slabšímu výsledkami, jeho akcie prudko klesli

V piatok sa jeho akcie prepadli o pätnásť percent.

PARÍŽ. Akcie francúzskej automobilky Renault sa v piatok prepadli až o 15 percent po tom, ako koncern vydal varovanie pred slabšími výsledkami. Renault v tomto roku tvrdo zasiahol škandál bývalého šéfa Carlosa Ghosna, ktorý v Japonsku čelí obvineniam z finančných machinácií, a tiež prudké spomalenie globálneho automobilového priemyslu. Renault aj jeho japonský partner Nissan oznámili minulý týždeň zmeny vo vedení a snažia sa "znova naštartovať" alianciu, ktorá sa ocitla v kríze po zatknutí Ghosna koncom minulého roka v Tokiu pre finančné pochybenia, ktoré popiera. Obe spoločnosti však zápasia aj s dôsledkami spomalenia automobilového priemyslu na celom svete. Ďalší tlak predstavujú prísnejších emisné normy v Európe a potreba investovať do elektrických a autonómnych technológií. Renault vo štvrtok večer oznámil, že jeho odbyt tento rok pravdepodobne klesne o 3 až 4 percentá. V predchádzajúcej prognóze pritom ešte očakával podobný predaj ako v roku 2018. Zhoršenie odhadu pripísal ťažkostiam na trhoch mimo Európy, ako sú Argentína a zvlášť Turecko. Aj prevádzková marža bude nižšia, a dosiahne zrejme len 5 percent namiesto predchádzajúceho cieľa na úrovni 6 percent v dôsledku nákladov na výskum a vývoj. Renault tiež zverejnil predbežný odhad tržieb za 3. kvartál 2019 a predpovedá ich pokles o 1,6 percenta na 11,3 miliardy eur. Akcie Renaultu v piatok do 10.05 h SELČ klesli o 13,1 percenta na 47,69 eura, pričom nakrátko sa prepadli na šesťročné minimum 46,70 eura/akcia. Mnoho výrobcov automobilov svoje ciele upravilo už v predchádzajúcom kvartáli. Varovanie Renaultu prišlo necelý týždeň po tom, ako urobil zmeny vo vedení v snahe obrátiť stránku po ére Ghosna. Predstavenstvo spoločnosti minulý týždeň odvolalo generálneho riaditeľa Thierryho Bolloréa, ktorý bol blízkym spolupracovníkom Ghosna, v snahe zmierniť napätie v aliancii. Niekdajšia finančná riaditeľka Clotilde Delbosová bola vymenovaná za dočasnú generálnu riaditeľku Renaultu. Delbosová vo štvrtok večer povedala, že zmeny pripravili pôdu pre nové zameranie sa na spoločné projekty s Nissanom, ktoré by obom firmám umožnili znížiť náklady a zaviesť ekologickejšie modely automobilov. Uviedla tiež, že prípadná dohoda so spoločnosťou Fiat Chrysler Automobiles "je rovnako atraktívna ako kedykoľvek predtým", najmä vzhľadom na súčasné náročné prostredie na trhoch, ktoré núti výrobcov automobilov zdieľať náklady na výskum, vývoj a kapitálové investície.


Haftarova armáda bombardovala letisko západne od Tripolisu

Terčmi náletov boli dva sklady na letisku v Zuwáre.

TRIPOLIS. Samozvaná Líbyjská národná armáda pod velením Chalífu Haftara oznámila, že uskutočnila nálety na letisko pri meste Zuwára v severozápadnej časti krajiny. Informovala o tom v noci na piatok tlačová agentúra DPA, ktorá sa odvoláva na vyjadrenie hovorcu Haftarových síl na sieti Facebook, citované portálom Bawábat al-Wasat. Podľa vyjadrenia zo štvrtkového večera boli terčmi náletov dva sklady na letisku v Zuwáre ležiacej západne od Tripolisu, ktoré slúžili na vypúšťanie tureckých dronov. Hovorca uviedol, že Haftarove sily tieto sklady zrovnali so zemou, letiskovú dráhu a terminál však ušetrili. Náletom podľa neho predchádzalo zhromažďovanie informácií o pohybe tureckých dronov. Predpokladá sa, že Haftara podporuje Egypt a Spojené arabské emiráty, zatiaľ čo Turecko a Katar údajne pomáhajú líbyjskej vláde národnej jednoty, s ktorou samozvaná armáda bojuje o kontrolu nad hlavným mestom Tripolis. Boje si od apríla vyžiadali viac než 1100 obetí na životoch a vyhnali z domovov vyše 100.000 civilistov.


Saková odmieta súdiť Mihálika z NAKA na základe fotky s Bödörom

BRATISLAVA. Súdiť policajta len na základe jednej fotografie zverejnenej v médiách bez toho, aby bolo zrejmé, ako vznikla, by bolo krátkozraké. Na pôde NR SR to počas Hodiny otázok vyhlásila ministerka vnútra Denisa Saková (Smer). Otázku jej položila Veronika Remišová (OĽaNO). "Nedávno sa v médiách objavila informácia, ktorá sa týkala zástupcu riaditeľa Národnej jednotky finančnej polície NAKA Milana Mihálika, ktorý mal pózovať na fotografii s človekom s údajnými väzbami na nitrianske podsvetie. Akým spôsobom bola vyvodená zodpovednosť voči policajtovi a jeho nadriadeným vrátane prezidenta Policajného zboru? Aké opatrenia podniká ministerstvo vnútra proti prerastaniu organizovaného zločinu do Policajného zboru?" pýtala sa Remišová. Saková upozornila, že Mihálik je policajt s dvadsaťročnou praxou. "Do polície nastúpil v roku 1998 a počas jeho pôsobenia boli rozložené viaceré skupiny podsvetia. Má bezpečnostnú previerku a prešiel detektorom lži. Na základe jednej fotky nemožno korektne vyvodzovať záver z porušenia akýchkoľvek povinností," deklarovala. Remišová sa teda ministerky opýtala, ako fotka vznikla. "Každý má nejaké fotky s ľuďmi, s ktorými sa odfotil, pričom ich spôsob života nemusel korešpondovať s vašim. Ak máte podozrenie zo spáchania trestného činu policajta, máte právo podať trestné oznámenie," dodala Saková. Fotografiu Mihálika ukázala v apríli novinárom Lucia Ďuriš Nicholsonová (SaS). Je z roku 2017 a vznikla v nitrianskom hoteli Zlatý kľúčik na rodinnej oslave usporiadanej Norbertom Bödörom. Okrem iných sú na nej v priateľskom objatí podnikateľ Peter Brath, o ktorom Kuciak písal, Norbert Bödör a spomínaný Mihálik. Ďuriš Nicholsonová uviedla, že Mihálikova kariéra policajta sa mala skončiť ešte v roku 2013, keď odmietol absolvovať detektor lži a podal si žiadosť o prepustenie z polície. "Bol aj vydaný rozkaz o ukončení služobného pomeru. Pýtam sa Tibora Gašpara, či je pravda, že to bol pokyn od neho, na základe ktorého sa zničil tento personálny rozkaz? Je pravda, že ste takto zariadili Mihálika práve preto, lebo sa priatelí s Bödörom? Mihálik takto kariérne preskočil dva stupne. V koho záujme pán Gašpar konáte?" pýtala sa Ďuriš Nicholsonová.


Trump vyhral voľby, nie hlasy. Je americký systém nedemokratický?

Po Clintonovej prehre sa dvíhajú hlasy za reformu volebného systému. Systém voliteľov podľa mnohých nerešpektuje vôľu ľudu.

WASHINGTON, BRATISLAVA. V roku 2000, keď republikán George W. Bush oslavoval svoje víťazstvo vo voľbách, sa vtedajšia senátorka New Yorku Hillary Clintonová zastala svojho kolegu Ala Gora. Toho síce volila väčšina Američanov, systém voliteľov však pustil do Bieleho domu Busha. „Verím, že v demokracii by sme mali rešpektovať vôľu ľudu, a to znamená, že by sme mali so systémom voliteľov skončiť a prejsť k priamej voľbe prezidenta,“ povedala podľa New York Times. O šestnásť rokov neskôr tento volebný systém stále funguje a práve Clintonová naň doplatila – volilo ju totiž asi o 280-tisíc ľudí viac ako Donalda Trumpa. Na spočítanie všetkých hlasov sa však ešte čaká a rozdiel môže byť ešte vyšší. Napriek tomu, že Donald Trump je legitímne zvoleným prezidentom, po Spojených štátoch sa rozširujú protesty a objavujú sa aj petície za to, aby Amerika systém voliteľov prestala používať. Kým kritici tvrdia, že nie je dostatočne demokratický, jeho zástancovia naopak hovoria, že v novom systéme by kandidáti lovili hlasy len vo veľkých mestách a veľkých štátoch. Ako funguje systém voliteľov? Voliči v USA si nevyberajú priamo prezidenta, ale volia zbor voliteľov, ktorí zaňho hlasuje podľa jednotlivých štátov. Voliteľov je 538, víťaz musí získať hlasy aspoň 270 z nich. Štáty majú určený počet voliteľov najmä podľa počtu obyvateľov, maximálne však voliteľ môže reprezentovať 700-tisíc občanov. Kalifornia má preto najvyšší počet voliteľov (55), kým najmenej osídlené štáty ako Wyoming majú minimálne troch voliteľov. Prezidentský kandidát, ktorý zvíťazí v jednotlivom štáte, získava všetkých tamojších voliteľov. Ak by v Spojených štátoch fungoval v prezidentských voľbách systém ako u nás, bolo by dosť možné, že prezidentmi by posledných 23 rokov boli len demokrati. Al Gore porazil Busha o vyše pol milióna hlasov. Systém voliteľov pritom paradoxne vznikol preto, že politickí lídri demokracii príliš nedôverovali. Americký štátnik Alexander Hamilton ešte v Liste federalistov v roku 1788 napísal, že voľba prezidenta „by mala byť vykonaná mužmi, ktorí sú najviac schopní analyzovať schopnosti vhodné na túto funkciu“. Otcovia národa vtedy tvrdili, že nemôžu dôverovať rozhodnutiu obyčajných ľudí, ako sú sedliaci či farmári. Navyše v čase, keď správy z východného pobrežia prichádzali na vidiek pomaly, nemali obyčajní ľudia dostatočný prehľad o kandidátoch. Mali si preto zvoliť za každý štát svojich zástupcov, ktorí podľa rozhodnutia ľudí priamo za kandidáta hlasovali. Podľa servera Fusion.net však rozhodnutie o zavedení takéhoto systému motivovala snaha udržať v štátoch otroctvo. Ak by sa volil prezident priamo, belošskí muži z juhu by mali menší vplyv na rozhodovanie. V systéme voliteľov dostali južanské štáty viac zástupcov aj vďaka tomu, že každý otrok bol počítaný ako tri pätiny hlasu. Právnik, ktorý reprezentoval Gora pri prepočítavaní hlasov na Floride v roku 2000, tvrdí, že systém voliteľov by mal zaniknúť. „Myslím si, že je to historická anomália,“ hovorí pre New York Times. Kritici argumentujú, že jednotlivé štáty fungujú systémom víťaz berie všetko, a preto tí, ktorí napríklad na Floride nevolili Trumpa, nie sú reprezentovaní. „Pri priamej voľbe by boli všetky hlasy rovnocenne dôležité,“ tvrdí na stránke Scholastic.com Kay J. Maxwellová, prezidentka Ligy ženských voličiek. Podľa nej tak kandidáti na prezidenta musia prejsť čo najviac miest, aby oslovili individuálnych voličov, a nie len strategicky vyberali štáty, v ktorých majú väčšiu šancu. Tento istý argument však používajú aj tí, ktorí sú so súčasným systémom spokojní. „Témy malých miest a vidieka by už kandidátov nezaujímali,“ hovorí pre magazín Vox Gary Gregg z Univerzity v Louisville. Kandidáti by podľa neho kampaňovali najmä vo veľkých mestách, kde by stačilo zmobilizovať čo najviac voličov. Navyše tieto voľby ukázali, že Trump dokázal osloviť dosť voličov aj v štátoch, ktoré Clintonová pokladala za isté. K obhajovateľom systému voliteľov sa tak pridal napríklad denník USA Today. Podľa nich je kľúčové viesť lepšiu kampaň, a nie hovoriť o zmene systému. Len štyrikrát v histórii sa prezidentom stal človek, ktorý mal menej hlasov ako druhý kandidát - Trump bude piatym. Ak by sa malé rozdiely opakovali aj v ďalších rokoch, tlak na zmenu volebného systému sa zväčší. Šanca, že sa systém zmení, je však podľa politológov malá. „Za posledných dvesto rokov boli desiatky a desiatky návrhov na zmenu a nikdy sa to nestalo,“ dodáva pre CBS News John Hudak z inštitútu Brookings. Tento text ste mohli čítať vďaka tomu, že platíte za obsah. Vážime si to.


Ak je Bob Dylan spisovateľ, ja som basketbalista, povedal Norman Mailer.

Nobelova cena patrí americkému hudobníkovi. Je naozaj literát?

Times They Are A Changin´. Časy sa menia je jednou z ikonických piesní amerického speváka Boba Dylana. Má už Oscara, získal Grammy a teraz už aj tak trochu prekvapivo aj Nobelovu cenu za literatúru. Časy sa asi naozaj menia. Mnohí proti rozhodnutiu Švédskej kráľovskej akadémie namietli, tvrdili, že sa musela pomýliť. Porovnávať texty piesní s tradičnou literatúrou je netradičné. Koľko veľkých románov čaká na uznanie?  Lenže s tým, čo Bob Dylan zvládol spievaním a hraním na gitare, sa mnohí spisovatelia môžu len ťažko porovnávať. Pieseň Times They Are A Chagin´ vznikla v šesťdesiatych rokoch. Dylan ju nahral len mesiac predtým, než verejnosť ochromila vražda prezidenta Kennedyho. Svetom vtedy hýbali otázky spojené s ľudskými právami, jeho text si vtedy spievali hipisáci, mladí nespokojní s vtedajšou spoločenskou situáciou. Máloktorý spisovateľ dokázal niekoľkými slovami tak veľmi ovplyvniť celú generáciu. A toto je text, ktorý mnohí Američania zrejme poznajú podrobnejšie ako príbeh Veľkého Gatsbyho.  Otázku, či sú teda jeho piesne literatúrou, sa pokúsil zodpovedať pesničkár a novinár Peter Bálik zo skupiny Živé kvety: „Myslím si, že áno. Jeho texty sa interpretujú na vysokých školách, vznikla o nich samostatná veda, takzvaná dylanológia. Jeho písanie otvára zaujímavé otázky, mnohí sa ho snažia dešifrovať.“ Bálik má však podozrenie, že sám Dylan sa môže zo získania Nobelovej ceny cítiť trochu roztrpčený.  „On nikdy nechcel, aby sa ľudia zaoberali len jeho textami, chcel, aby poslucháč vnímal celú pesničku,“ hovorí a zároveň upozorňuje, že už niekoľko rokov sa špekulovalo o tom, že Nobelovu cenu za literatúru by mohol dostať práve on. „Síce ma to trochu prekvapilo, ale už to chvíľu viselo vo vzduchu.“ Špecialitou Dylanových textov je, že málokedy sa v nich hovorí o konkrétnej udalosti. Dylan sa vyhýba tomu, aby sa dali jasne vyložiť. Napriek tomu náladu a atmosféru v spoločnosti pomenoval presnejšie než iní jeho súčasníci.  Peter Bálik hovorí, že na Slovensku ho dnes počúva málokto, no len ťažko môžeme spočítať všetkých, ktorí sa jeho tvorbou inšpirovali. Dylanove texty obdivuje aj český spisovateľ a ilustrátor Peter Sís. Žije v Amerike a pre SME nedávno spomínal na spevákov koncert: „Tu je stále taký populárny ako u vás Žbirka. Ľudia poznajú jeho piesne naspamäť alebo si zapnú iPhony a kým on spieva, čítajú si pozorne jeho texty.“ Sís rád sleduje diskusie o tom, či je dobrý básnik, alebo nie. Nedávno si Sís kúpil Dylanove memoáre: „Písal v nich o tom, ako si všetci mysleli, že on je bohom, ktorý bude hovorcom celého sveta. On sa však len cítil ako muzikant, ktorý obieha kluby. Za to ho obdivujem,“ dopĺňa Sís. „Vzývam vás, spisovateľov a kritikov, vás, čo svojím perom predpovedáte budúcnosť. Pozorne sledujte, čo sa deje, taká príležitosť sa už nebude opakovať. Radšej nehovorte príliš skoro, pretože kolesá sú stále v pohybe.“ Takto Dylan prehovára do duše literátov v piesni Times They Are A Changin´. Sám by sa k nim možno nezaradil, jemu zrejme záleží najmä na tom, aby dokázal pesničkou zachytiť istú náladu, pocit, okamih. Spisovateľ Norman Mailer raz povedal, že ak je Dylan básnik, on je basketbalista. Zmeriame však úspešného literáta počtom napísaných slov, spôsobom vyjadrovania sa alebo popularitou jeho kníh? Nobelova komisia si nemohla lepšie vybrať. Dylanova tvorba nielenže otvára diskusiu o tom, aké slová majú najväčšiu hodnotu, ale aj pripomína odkaz šesťdesiatych rokov. Bob Dylan prerazil presne v čase, keď sa tak urputne bojovalo proti nenávisti a hlúposti. Aj tí, čo s jeho Nobelovou cenou nesúhlasia, musia uznať, že ten boj sa ešte zďaleka neskončil. Tento text ste mohli čítať vďaka tomu, že platíte za obsah. Vážime si to.


RWE chce investovať v Spojených štátoch

V USA chce spoločnosť vybudovať veterné parky a solárne elektrárne na veľkej ploche.

BERLÍN, ESSEN. Po úspešnom vstupe nemeckého energetického koncernu RWE na burzu so svojou dcérou Innogy jeho šéf Peter Terium hovoril o svojich ďalších podnikateľských zámeroch. Kapitál, ktorý získal koncern predajom akcií Innogy, chce okrem iných aktivít investovať aj v Spojených štátoch. Tam vybuduje veterné parky a solárne elektrárne na veľkej ploche. Veterné parky však bude koncern zriaďovať aj v Nemecku, Poľsku a v Holandsku. Vstup Innogy na burzu priniesol koncernu do 5 miliárd eur. V Spojených štátoch sa teraz buduje najviac veterných parkov v spolkovom štáte Texas. Terium však chce vstúpiť aj do ďalších štátov Únie. Experti Innogy už hľadajú podmienky na ich budovanie, s akými už majú skúsenosti v Nemecku. Malo by ísť o menšie parky v oblastiach so silným prúdením vzduchu. RWE sa bude orientovať aj na budovanie slnečných elektrární. Ich moduly v poslednom období výrazne zlacneli. Teraz sa už môžu stať konkurencieschopné tradičným výrobcom elektrickej energie. Koncern podľa Teriuma pred troma týždňami presvedčil kalifornské regulačné úrady, aby prevzali nemecké technické normy a štandardy na nabíjacie stanice pre autá s elektrickým pohonom. "A zatiaľ sme jediní výrobcovia," povedal manažér, "ktorých dobíjacie stanice sú certifikované". Innogy plánuje investovať do podnikateľských aktivít v rokoch 2016 až 2018 okolo 6,5 miliardy eur. Väčšina prostriedkov bude vyčlenená na budovanie rozvodných sietí a infraštruktúry.


Viac práce aj Trump ako hanba. Koho volili Američania na Slovensku?

Clintonová nie je ideálna, no je lepšia než Trump, hovoria Američania žijúci na Slovensku.

BRATISLAVA. V jej prospech hrá najmä dlhoročná politická kariéra, no viacerí priznávajú, že ju podporili iba preto, že jej protivníkom je Donald Trump. Väčšina Američanov, ktorých oslovil denník SME, podporila v nadchádzajúcich prezidentských voľbách demokratickú kandidátku Hillary Clintonovú. „Hillary Clintonová nie je ideálna kandidátka, ale je rozumná, skúsená, vie kontrolovať svoje emócie,“ hovorí šesťdesiatosemročný Donald Spatz, ktorý na Slovensku žije už osem rokov. Na Slovensku v súčasnosti môže byť 139 Američanov s právnom voliť, hovorí Katherine Roddyová z Federálneho programu pomoci pri voľbách, ktorý funguje pod ministerstvom obrany. Najčastejšie skloňovaným slovom medzi tými, ktorých oslovil denník SME, sú skúsenosti. Clintonová bola prvou dámou, dvakrát ju zvolili za senátorku a počas prvej Obamovej vlády slúžila ako ministerka zahraničných vecí. Navyše by bola prvou ženou na prezidentskom poste, hovorí 36-ročný Aaron Fishbone, ktorý momentálne žije v Bratislave. Priznáva však, že jej uškodilo mnoho jej rozhodnutí vrátane využívania jej súkromnej emailovej schránky. Trumpa na druhej strane podporujú najmä pre jeho podnikateľské skúsenosti. Práve tie by mohli postaviť americkú ekonomiku na nohy. „Vo Washingtone potrebujú zmenu,“ hovorí 38-ročný David Marley zo Skalice. Podľa neho sú súčasní vládni predstavitelia skorumpovaní a mali by zo svojich miest odísť. Štyridsaťsedemročná slovenská emigrantka Erika Kollárová, ktorá v Spojených štátoch prežila 23 rokov, vyzdvihuje aj jeho vzťah k rodine. Hoci je už tretíkrát ženatý, svoje deti podporuje a ony za ním stoja, hovorí. Jeho odporcovia však poukazujú na nedostatok skúseností s fungovaním štátu. Trump sa navyše nikdy nemusel uchádzať o prácu, pretože mu s tým pomohol jeho vlastný otec, hovorí päťdesiatnička Karen Ramer Ochotnická, ktorá žije v Marianke. „Pre Spojené štáty by bolo veľkým rizikom, ak by sa stali prvým zamestnávateľom, ktorý mu ponúkne prácu.“ Trumpovi podľa nej chýba napríklad diplomacia, sebakontrola či pokora. „Trump je moderný šašo, no je v tom veľmi dobrý,“ hovorí 32-ročný Ryan Williamson z Košíc. Skúsenosti s reality show mu ukázali, že ho Američania podporia napriek rôznym omylom, nedostatkom či nevhodnému správaniu. Hoci je jednoduché Trumpa odsudzovať a dúfať, že voľby prehrá, ľudia ho podporujú, pretože symbolizuje niečo skutočne americké, dodáva Williamson. Spatz však hovorí, že by bolo až príliš láskavé nazývať Trumpa šašom, pretože tí sa k iným správajú súcitnejšie i empatickejšie než republikánsky kandidát. „Za jeho obchodnými skúsenosťami sa skrývajú podvody so skrachovanými spoločnosťami, nezaplatení dodávatelia a vykorisťovaní zamestnanci,“ hovorí Spatz. Podporovatelia Demokratickej strany, ktorých oslovil denník SME, tiež kritizujú Trumpove sexistické a rasistické výroky, postoj k imigrácii či predstavu zahraničnej politiky. Väčšina oslovených Američanov sa zhoduje, že víťazstvo Trumpa ani Clintonovej nebude mať na ich život na Slovensku veľký vplyv. Ovplyvní to však samotné Spojené štáty a život v nich. Trump môže podľa jeho podporovateľov vytvoriť lepšie podmienky pre podnikanie. „Ľudia, ktorí žijú vonku, sa budú môcť naspäť vrátiť do Ameriky a nebudú mať taký ťažký život,“ hovorí Kollárová. Jeho odporcovia však varujú pred zhoršením obrazu krajiny v očiach zahraničia. „Ak vyhrá Trump, bude to výhra nacionalizmu a xenofóbie,“ tvrdí Aaron Fishbone. Prezidentské voľby však môžu mať podľa Ramer Ochotnickej veľký význam aj pre menšie strany. „Veľa ľudí nechce voliť Trumpa ani Clintonovú. Hlasy pre iných kandidátov môžu vyslať signál, čo si myslia o systéme dvoch strán.“


Nintendo opäť zarába vďaka konzole Switch

Firme sa darí najmä pre veľký dopyt po konzole Switch.

TOKIO. Japonský výrobca herných konzol Nintendo sa v 1. kvartáli svojho finančného roka 2017/18 vrátil k zisku a dokonca prekonal očakávania analytikov. Pomohol mu najmä veľký dopyt po konzole Switch. Konkrétne, spoločnosť dosiala za tri mesiace do konca júna 2017 prevádzkový zisk 16,21 miliardy jenov (124,42 milióna eur), zatiaľ čo vlani v rovnakom období vykázala prevádzkovú stratu 5,13 miliardy JPY. Tento výsledok prekonal odhady analytikov, ktorí Nintendu predpovedali prevádzkový zisk 11,55 miliardy jenov. Nintendo predpovedá, že vo finančnom roku, ktorý sa končí 31. marca 2018, predá zhruba 10 miliónov herných konzol Switch. Na ilustráciu, za prvé tri mesiace roka (do konca júna) sa predalo 1,97 milióna konzol Switch. Dopyt po nich je taký veľký, že firma má problémy ho uspokojiť a pred obchodmi sa tvoria rady. Nintendo sa dokonca ospravedlnilo klientom za nedostatok týchto konzol na domácom japonskom trhu a sľúbilo, že zvýši ich produkciu. Aj dopyt po mobilných hrách, ako napríklad Super Mario Run a Fire Emblem, priniesol firme v 1. štvrťroku nárast tržieb z mobilných hier a s tým súvisiaceho tovaru na 9 miliárd JPY z 1,6 miliardy jenov pred rokom. Spoločnosť zároveň potvrdila svoj odhad prevádzkového zisku v tomto roku, ktorý by mal dosiahnuť 65 miliárd jenov.


Clá na oceľ by mohli spustiť vážnu reťazovú reakciu, varuje Čína

Trumpove plány sú flagrantným porušením pravidiel SWTO, uviedlo čínske ministerstvo obchodu.

PEKING. Čína vyzvala Spojené štáty, aby ustúpili od plánovaných dovozných ciel. Tie by podľa nej mohli spustiť reťazovú reakciu s vážnymi dôsledkami pre svetový obchod. Zároveň varovala, že "Peking bude bojovať až do konca". Hovorca čínskeho ministerstva obchodu Kao Feng nespresnil, ako by Čína mohla reagovať na americkým prezidentom Donaldom Trumpom navrhované dovozné clá na čínsky tovar v hodnote až 60 miliárd USD (48,39 miliardy eur). Zopakoval však, že Čína na ochranu svojich obchodných záujmov "prijme adekvátne opatrenia". "Trumpove plány sú flagrantným porušením pravidiel Svetovej obchodnej organizácie (WTO). USA by tak mohli otvoriť Pandorinu skrinku, spustiť reťazovú reakciu v oblasti kontroly dovozu, čo by sa negatívne odrazilo na obchode a raste svetovej ekonomiky," povedal Kao Feng, pričom varoval, že "Čína je pripravená bojovať až do konca". Podľa čínskych médií by Peking mohol v rámci odvetných opatrení zasiahnuť viaceré americké sektory, od agrosektora cez automobilový priemysel, výrobu dopravných lietadiel a v prípade eskalácie sporu aj oblasť služieb. Najväčší podiel na dovoze Číny z USA majú dopravné lietadlá a s nimi súvisiace zariadenia, ďalej autá a z agrokomodít sója. Čína trvá na tom, že neporušuje pravidlá svetového obchodu, napriek sťažnostiam Washingtonu, Európskej únie a zahraničných firiem, podľa ktorých Peking obmedzuje prístup na svoj trh a chráni tak domáce firmy pred konkurenciou. Čo sa týka rokovaní medzi Pekingom a Washingtonom, Kao Feng zopakoval, že čínska vláda je otvorená diskusiám s USA, nepotvrdil však správy z médií, že takéto rozhovory sa už začali. Uviedol však, že Peking očakáva rozhovory rovnocenných partnerov a nebude akceptovať konzultácie pod nátlakom. Denník The Wall Street Journal medzitým informoval, že Washington predložil Pekingu zoznam produktov a sektorov, pri ktorých žiada o väčšie otvorenie trhu. Ide najmä o autá, čipy a finančný sektor. Zdroje od amerických výrobcov čipov však pre agentúru Reuters uviedli, že tento priemysel o zvýšenie vývozu do Číny nežiadal. Skôr je to podľa nich o dotáciách a pravidlách v Číne.


Ford GT je drahší aj rýchlejší ako McLaren či Ferrari

Americká automobilka zverejnila technické údaje nového superšportu.

DETROIT, BRATISLAVA. Ford ešte nikdy nemal rýchlejšie sériové auto. Toto sa dá konštatovať po tom, ako americká automobilka zverejnila technické údaje superšportu GT. Ten vo svojich útrobách skrýva dvakrát prepĺňaný 3,5-litrový šesťvalec EcoBoost s výkonom 482 kW (655 koní) pri 6250 ot./min a maximálnym krútiacim momentom 745 Nm pri 5900 ot./min. Až 90 percent krútiaceho momentu je pritom dostupných od 3500 otáčok. Sila putuje cez 7-stupňovú dvojspojkovú prevodovku od Getragu na zadné kolesá a postačuje k dosiahnutiu maximálnej rýchlosti 347 km/h. Zrýchlenie z nuly na 100 km/h automobilka zatiaľ neprezradila, no vzhľadom k ostatným parametrom a suchej hmotnosti 1385 kg sa dá očakávať čas na úrovni troch sekúnd. K výbornej dynamike model predurčuje nielen výkonný motor, ale tiež karbónová karoséria v tvare slzy, ktorej dizajn je výsledkom rozsiahleho testovania v aerodynamickom tuneli. O schopnostiach auta svedčí aj fakt, že bol na okruhu Calabogie Motorsports Park v Kanade rýchlejší ako McLaren 675LT či Ferrari 458 Speciale. McLaren stratil na čas 2:09,8 min, dosiahnutý Fordom GT, rovnú sekundu. Ferrari 458 Speciale, ktorého výroba bola ukončená v roku 2015, zaostalo dokonca o 3,1 s. Automobilka bude Ford GT vyrábať len vo veľmi obmedzenom množstve. Pre tento rok je v pláne 250 kusov, pričom všetky sú už vypredané. Celkovo by nemalo vzniknúť viac ako tisíc exemplárov tohto superšportu. Jeho cena by sa mala pohybovať okolo sumy 400-tisíc dolárov (v prepočte cca 370-tisíc eur), čo znamená, že je drahší ako obe vozidlá, s ktorými sa porovnával. Cenou napokon prekonáva aj novší a výkonnejší model automobilky z Maranella 488 GTB, ktorý Ford považuje, popri spomínanom McLarene, za jedného z dvoch hlavných konkurentov.


Britský EasyJet začal lietať na vnútronemeckých linkách

Lufthansa a jej nízkonákladová dcéra Eurowings dostali konkurenciu.

BERLÍN. Cestujúci na vnútronemeckých linkách môžu očakávať, že sa z Berlína do cieľového letiska v krajine dostanú lacnejšie. V piatok totiž vzlietol do Mníchova z letiska Tegel prvý stroj britskej spoločnosti EasyJet. Tým dostáva Lufthansa a jej nízkonákladová dcéra Eurowings na domácej pôde silného konkurenta. V polovici decembra kúpil EasyJet 25 lietadiel od nesolventnej spoločnosti Air Berlin, ktoré parkovali na letisku Tegel. Súčasne sa stal majiteľom aj oprávnení na odlety a pristávania na nemeckých letiskách. V nedeľu začne prepravovať cestujúcich 15 lietadlami, ktoré obslúžia 19 liniek. Okrem iného budú smerovať do Frankfurtu nad Mohanom, Stuttgartu, Mníchova a Düsseldorfu. Do konca tohtoročnej letnej sezóny bude EasyJet smerovať do viac ako 40 nemeckých miest.


Režisér Polanski zažaloval Akadémiu filmových umení

Vylúčili ho vlani v súvislosti s obvineniami zo sexuálneho zneužívania.

LOS ANGELES. Oscarový filmový režisér Roman Polanski podal žalobu na americkú Akadémiu filmových umení a vied (AMPAS) a žiada opätovné prijatie po tom, ako ho akadémia v máji minulého roka vylúčila v súvislosti s obvineniami zo sexuálneho zneužívania. Informovala o tom v nedeľu agentúra AFP. Akadémia režiséra podľa slov jeho právnika vylúčila bez varovania a nedala mu príležitosť reagovať, uvádza na svojej webovej stránke britský denník The Daily Telegraph. Podľa žaloby, ktorú Polanski podal vo štvrtok v Los Angeles, správna rada AMPAS v januári znova prehodnotila svoje rozhodnutie o režisérovom vylúčení a potvrdila ho. Polanski bol členom od roku 1968. Polanski sa podľa AFP v roku 1977 priznal k pohlavnému styku s 13-ročným dievčaťom. Vo väzení strávil 42 dní a emigroval do Francúzska. Obvinenia vznesené proti nemu sú preto ešte stále v platnosti. Režisér má francúzske i poľské občianstvo a väčšinu života strávil vo Francúzsku. Akadémia v decembri 2017 vydala pre svojich členov nový kódex správania, podľa ktorého nesmú byť jej členmi osoby spájané so sexuálnymi škandálmi vo filmovom priemysle. Opatrenie prišlo v reakcii na obvinenia filmového producenta Harveyho Weinsteina a ďalších - a následnú kampaň MeToo.


Mladý Williamson je jednotkou draftu NBA: Mama obetovala svoje sny pre tie moje

Američan má za sebou vydarenú sezónu na univerzite Duke.

BRATISLAVA. Američan Zion Williamson sa stal draftovou jednotkou basketbalovej NBA v roku 2019. Počas slávnostného galavečera v brooklynskom Barclays Centre si ho vybrali zástupcovia klubu New Orleans Pelicans. Williamson je považovaný za obrovský talent, ktorý by mohol ísť v šlapajach Anthonyho Davisa. Toho si New Orleans vybralo z prvého miesta draftu v roku 2012. "Ľudia hovorili, že pravdepodobne budem jednotkou draftu, ale nemôžete to vedieť pokiaľ sa to nestane. Keď som počul moje meno dokázal som udržať slzy a potriasť rukou komisárovi. Pri rozhovore, keď stála veľa mňa moja mama, sa ma však zmocnili emócie. Mama pre mňa obetovala veľa. Chcem jej poďakovať, pretože bez nej by som tu dnes nebol. Obetovala svoje sny pre tie moje," vyjadril sa Williamson. Zion Williamson dostal meno podľa biblického miesta Mount Zion, ktoré sa nachádza blízko Jeruzalemu. Jeho rodičia sa rozviedli keď mal päť rokov, no jeho matka si následne vzala bývalého basketbalistu Leeho Andersona. Voľbu draftu sledovali na námestí v New Orleans tisícky fanúšikov klubu, pričom množstvo z nich malo transparenty s menom Zion. Na adresu draftovej jednotky sa vyjadril aj viceprezindent klubu z New Orleans David Griffin. "Je to 18-ročný chlapec, ktorý sa tento rok bude učiť ako hrať basketbal v NBA. Všetko, čo od teraz urobíme bude smerované k dlhodobému úspechu. Neprišiel zachrániť klub a nemusí sa starať o štatistiky alebo individuálne ocenenia. Pridal sa k našej rodine a všetko čo chce robiť je vyhrávať zápasy," vyjadril sa na tlačovej konferencii Griffin. Zion Williamson má za sebou vydarenú sezónu na univerzite Duke. V americkej univerzitnej súťaži NCAA dosiahol v 33 stretnutiach priemer 22,6 bodu na zápas, pričom si udržal 68-percentnú streľbu z hry. Stal sa najlepším hráčom konferencie ACC a zároveň najlepším nováčikom. Okrem toho ako prvý hráč v histórii prestížneho turnaja NCAA dosiahol v zápase aspoň 25 bodov, 10 doskokov a štyri asistencie.


Matovič: Remišová nehovorí o odchode z OĽaNO, verím jej

Líder OĽaNO pripustil, že Remišová máva častejšie iné názory ako on.

BRATISLAVA. O odchode predsedníčky poslaneckého klubu OĽaNO Veroniky Remišovej do budúcej strany prezidenta Andreja Kisku špekulujú médiá. V diskusnej relácii televízie Markíza Na telo to naznačil líder OĽaNO Igor Matovič. "V našom klube je úplne otvorená atmosféra a nikto o odchode nehovorí," zdôraznil. Nemala sa tak vyjadrovať ani samotná Remišová. "Nehovorila, že má tendenciu niekam odchádzať," povedal Matovič. Na otázku, či jej verí, odpovedal, že jej vždy veril. Zároveň sa priznal, že ak by sa špekulácie naplnili, Remišová by ho sklamala. "Ale rovnako by to bolo aj sklamanie z Andreja Kisku, ak by si staval stranu na prebehlíkoch a na tom, že by vykrádal iné strany," zdôraznil Matovič. Líder OĽaNO v relácii pripustil, že v poslednej dobe, keď sa hovorí o Remišovej odchode, máva predsedníčka poslaneckého klubu "častejšie iné názory ako on". Príkladom je otázka Matovičovej kandidatúry vo voľbách do Európskeho parlamentu. Je síce lídrom kandidátky, no ak uspeje, do europarlamentu nepôjde. Krok vysvetlil tým, že chce motivovať ľudí na účasť na voľbách, zároveň to berie ako istý test toho, či dokáže osloviť voličov. Pokiaľ nezíska aspoň 50-tisíc krúžkov, odíde z Národnej rady SR a v ďalších parlamentných voľbách bude kandidovať z posledného miesta. Remišová si myslí, že ak niekto dostane dôveru voličov, mal by mandát prijať a vykonávať ho s plnou vážnosťou.


Ružomberok presunul čas dvoch zápasov, aby fanúšikovia stihli basketbal

Futbalový a basketbalový tím sa už aj dohodli.

RUŽOMBEROK. V slovenskom futbalovom klube MFK Ružomberok pristúpili k posunutiu času začiatkov dvoch októbrových domácich duelov vo Fortuna lige. Dôvodom je skutočnosť, aby fanúšikovia spod Čebraťa mohli v meste navštíviť aj domáce zápasy ružomberských basketbalistiek v blížiacej sa extralige. Zástupcovia MFK i MBK Ružomberok sa už aj dohodli. Futbalisti Ružomberka nastúpia v rámci 12. kola Fortuna ligy doma proti FC ViOn Zlaté Moravce-Vráble v sobotu 14. októbra, výkop duelu bude o 18.00 h, pôvodne sa malo hrať o 17.00 h. "V 14. kole najvyššej súťaže odohráme domáce stretnutie s Dunajskou Stredou. Zápas je na programe v sobotu 28. októbra a čas začiatku sa aj v tomto prípade presúva zo 17.00 na 18.00 h," informuje oficiálna internetová stránka MFK Ružomberok.


Za streľbu v knižnici v americkom Clovise je zodpovedný stredoškolák

Mladík podľa polície zabil pracovníčky knižnice.

CLOVIS. Streľbu vo verejnej knižnici v americkom meste Clovis v štáte Nové Mexiko, pri ktorej zahynuli dvaja ľudia a ďalší štyria utrpeli zranenia, má na svedomí 16-ročný stredoškolák Nathaniel Jouett.Agentúra AP upozorňuje, že nemá vo zvyku menovať mladistvých podozrivých, no v tomto prípade sa tak rozhodla pre vážnosť zločinu a tiež preto, že úrady plánujú požiadať o presunutie prípadu na súd pre dospelých. Mladík podľa polície zabil pracovníčky knižnice, 48-ročnú knihovníčku Kristinu Carter a 61-ročnú zamestnankyňu Wandu Walters. Ďalšia pracovníčka, 30-ročná Jessica Thron utrpela zranenia, rovnako ako štyria návštevníci, medzi ktorými bol aj desaťročný chlapec. Traja dospelí sú podľa nemocnice v Texase, kam ich previezli, vo vážnom stave a stav chlapca je stabilizovaný. Podrobnosti však nezverejnili. Jouett bol študentom miestnej strednej školy a zdalo sa, že si práve dáva dokopy život po zložitom období, počas ktorého niekoľkokrát uvažoval o samovražde. Vyjadril sa tak pastor David Stevens, ku ktorému začal mladík zhruba pred troma mesiacmi chodiť do kostola. Na tínedžerovi, ktorý chodil s jeho dcérou, vraj nebolo vidieť, že by s ním niečo nebolo v poriadku a podľa pastora hľadal "vnútorný pokoj". V čase streľby bol pre bitku suspendovaný zo školy. Údajne sa však len bránil a nič nenaznačovalo, že by bol prehnane rozrušený.Dôvody Jouettovho konania, ani to, ako sa dostal ku zbraniam, zatiaľ nie sú známe. Podľa svedkov však pálil náhodne. Keď do budovy vtrhla polícia, okamžite sa vzdal.


Novičok vyvíjali Česi, tvrdí naďalej ambasádam Moskva

Slovensku sa Rusi ospravedlnili za nepresnosť, rezortu diplomacie to stačí.

PRAHA, BRATISLAVA. Najskôr malo ísť o Slovensko, Švédsko, Britániu aj Česko. Hovorkyňa ruského ministerstva zahraničných vecí Marija Zacharovová práve tieto krajiny označila za tie, odkiaľ mohla pochádzať smrtiaca nervová látka novičok, ktorou niekto zaútočil v Británii na bývalého ruského agenta Sergeja Skripaľa a jeho dcéru. Vyjadrenie sa však postupne snaží Rusko zmierňovať. „Bol to len komentár, dohad, nebolo to oficiálne tvrdenie Ruska,“ ospravedlňoval sa podľa agentúry DPA ruský veľvyslanec vo Švédsku Viktor Tatarincev. Podobne zareagovalo Rusko aj v prípade Slovenska. Podľa slov hovorcu slovenského ministerstva zahraničných vecí Petra Suska sa Rusko ospravedlnilo za mylnú informáciu. Slovensko údajne Zacharovová spomenula len omylom, na mysli mala bývalé Československo. Českú republiku však s kauzou Rusi stále spájajú. Ruská štátna agentúra Interfax v stredu zverejnila list, ktorý ruské ministerstvo zahraničia poslalo všetkým ambasádam v Moskve. Opäť sa v ňom spomínajú Česko, Švédsko, USA aj Británia. Bol to len komentár, dohad, nebolo to oficiálne tvrdenie Ruska. „Treba vysvetliť, prečo v ‚kauze Skripaľ‘ bolo absolútne bezdôvodne obvinené Rusko, keď vývoj látky so západným názvom novičok prebiehal v Británii, USA, vo Švédsku a v Česku,“ píše sa v dokumente. Ministerstvo tiež označuje britské obvinenia za barbarské. Český minister zahraničných vecí Martin Stropnický si v stredu predvolal ruského veľvyslanca Alexandra Zmejevského. Stropnický zdôraznil, že výroky o vývoji nervovej látky sú urážlivé a nepodložené. Veľká Británia v reakcii na útok na bývalého agenta vyhostila 23 ruských diplomatov z Londýna. Podobné kroky teraz zvažuje aj Česko. Vláda je podľa časopisu Respekt na tento krok pripravená, nechce ho však spraviť ako prvá a čaká na reakciu väčších krajín. Na vyhostenie agentov z Česka tlačí pritom aj samotná Británia. Na prípad reagovala aj britská ambasáda v Bratislave. „Rusko odpovedalo na incident v Salisbury rovnakým spôsobom ako na každý iný prípad, v ktorom obišlo medzinárodné právo... popieraním, odvádzaním pozornosti a dezinformáciami. Dokonca naznačili, že nervový plyn pochádza zo Slovenska,“ napísali na twitteri. Na moskovskom stretnutí veľvyslancov ruskí zástupcovia obvinili Britániu tiež zo skrývania dôkazov. Stretnutie britský veľvyslanec Laurie Bristow podľa denníka Guardian bojkotoval, podobne ako diplomati USA, Nemecka a Francúzska. Šéf oddelenia kontroly zbraní z ruského ministerstva zahraničia Vladimir Jermakov sa práve na tomto stretnutí Slovensku ospravedlnil za chybu. Slovenský rezort diplomacie to označil za postačujúce.


Kým nestojí plot, budú tam vojaci. Trump na hranicu s Mexikom posiela armádu

Chystáme sa riešiť veci vojensky, uviedol prezident USA.

WASHINGTON. Americký prezident Donald Trump sa v utorok vyjadril, že na ochranu hranice medzi Spojenými štátmi a Mexikom chce využiť armádu, pokým nebude postavený pohraničný múr, ako sľuboval voličom. Podľa agentúry AP hovoril o tejto myšlienke počas obeda s lídrami pobaltských štátov vo Washingtone. Trump pri tejto príležitosti povedal, že s ministrom obrany USA Jimom Mattisom diskutoval o možnosti nasadenia armády na americko-mexickej hranici, čo by považoval za "veľký krok". "Chystáme sa riešiť veci vojensky. Pokým nemôžeme mať múr a riadne zabezpečenie, budeme strážiť našu hranicu pomocou armády," citovala prezidenta AP. "Vlastne sme to doteraz nerobili, alebo určite nie veľmi často," dodal Trump. Ten v marci neochotne podpísal zákon o federálnych výdavkoch v nadchádzajúcom období, ktorý oproti jeho predstave vyčleňuje na výstavbu pohraničného múru oveľa menej peňazí. Následne navrhol, aby sa i napriek prísnym pravidlám využil na tento účel rozpočet ministerstva obrany, keďže ide o jednu z priorít v oblasti národnej bezpečnosti. Trump sa predtým sťažoval, že americké hranice sú príliš priepustné, zatiaľ čo imigračné zákony sú príliš slabé. Ministerstvá vnútornej bezpečnosti a obrany ani Biely dom načrtnutý plán bezprostredne nekomentovali. Nasadenie zložiek americkej armády na hranici s Mexikom je známe aj z minulosti. V roku 2006 pomáhalo približne 6000 príslušníkov Národnej gardy pohraničnej stráži, ktorá vtedy posilňovala svoje rady. Počas nasledujúceho roka počet nasadených gardistov poklesol približne o polovicu.


Tím na Tour de France okradli počas etapy, ktorú vyhral ich jazdec

TOULOUSE. Iba niekoľko hodín po radosti z etapového triumfu Caleba Ewana v stredajšej 11. etape Tour de France čakalo na belgický tím Lotto-Soudal nepríjemné prekvapenie. Po návrate do hotela v Toulouse jeho predstavitelia zistili, že im z izieb zmizli veci v celkovej hodnote približne 50.000 eur. Zlodeji sa zamerali najmä na videotechniku a hardvérové komponenty. Informovala o tom agentúra DPA.


V kauze vraždy policajta extrémistom žiadal maďarský prokurátor doživotie

Muž podľa obžaloby zastrelil jedného policajta a druhého zranil.

BUDAPEŠŤ. Trest doživotného odňatia slobody bez možnosti podmienečného prepustenia žiadal vo štvrtok v záverečnej reči prokurátor na súde v západomaďarskom meste Szombathely v kauze vraždy policajta extrémistom Istvánom Gy. Informovala o tom agentúra MTI. Prokurátor pre zakladateľa radikálnej pravicovej organizácie Maďarský národný front, ktorý čelí obvineniu zo zastrelenia policajta z 26. októbra 2016, žiadal súd, aby ho uznal vinným z trestného činu vraždy ohrozujúcej životy viacerých ľudí, ako aj zo zneužitia strelnej zbrane. Sedemdesiatdeväťročný obvinený podľa obžaloby zastrelil v obci Bőny jedného policajta a druhého zranil. Páchateľ pri následnom zásahu policajného komanda utrpel poranenie brucha. Obeťou prestrelky sa stal 46-ročný major, ktorého posmrtne povýšili do hodnosti podplukovníka. Obvinený namietal, že žiadny znalecký posudok nepotvrdzuje, že projektil, ktorý zasiahol policajta, pochádzal z jeho zbrane. Obhajca v záverečnej reči okrem iného povedal, že nesedí počet výstrelov, ktoré sú uvedené v spise obžaloby. Požiadal súd, aby obvineného uznali za vinného iba zo zneužitia zbrane, pretože István Gy. vystrelil iba náhodou. Obvinený v záverečnej reči okrem iného povedal, že mal pocit, že od prvej minúty s ním zaobchádzali ako s páchateľom. Súd vlani v apríli vypočul príslušníkov jednotky Centra boja proti terorizmu (TEK), ktorá prišla na miesto činu po prestrelke, a ktorá ťažko zraneného obvineného zadržala. Členovia komanda uviedli, že najskôr z domu dostali už mŕtve telo policajta, ktorého sa ešte záchranári pokúšali oživiť, potom po dvoch hodinách odzbrojili a zadržali muža, ktorý sa aj napriek ťažkému poraneniu nevzdal. Prvostupňový súd vynesie rozsudok v piatok popoludní.


Neymara pri návrate do zostavy vypískali, v závere rozhodol o tesnej výhre PSG

PARÍŽ. Futbalisti Paríža St. Germain vydreli v sobotňajšom zápase 5. kola francúzskej ligy triumf nad Racingom Štrasburg 1:0. Po štyroch mesiacoch sa v zostave PSG opäť objavil Brazílčan Neymar a v nadstavenom čase rozhodol o víťazstve favorita. Diváci ho pred zápasom privítali piskotom. Reagovali tak na jeho zámer opustiť klub v letnom prestupovom období. Dvadsaťsedemročný Neymar po dlhom čase figuroval v základnej zostave PSG. Predtým sa v jeho drese predstavil naposledy 11. mája, neskôr už nehral pre zdravotné problémy. V úvode novej sezóny absentoval pre nevyjasnenú situáciu s jeho ďalším pôsobiskom. Už pri nástupe na hraciu plochu spustili pri predstavovaní Neymara diváci piskot a ten sa zopakoval pri jeho prvých dotykoch s loptou. Parížania síce mali herne navrch, ale v koncovke boli bezzubí a dlho nedokázali prekonať belgického brankára hostí Matza Selsa. Podarilo sa to až Neymarovi v nadstavenom čase - v 92. minúte volejom chrbtom k bránke cez hlavu rozhodol o výhre svojho tímu. Po piatich kolách tak má obhajca titulu na konte 12 bodov, Štrasburg iba tri a na prvé víťazstvo stále čaká. PSG je na čele tabuľky o dva body pred Rennes, ktoré remizovalo v Breste 0:0. Paríž St. Germain - Racing Štrasburg 1:0 (0:0) Gól: 90.+2 Neymar Girondins Bordeaux - FC Metz 2:0 (2:0) Góly: 7. Briand, 9. De Préville HSC Montpellier - OGC Nice 2:1 (1:1) Góly: 37. Delort, 56. Mollet (Delort) - 34. Tameze Stade Brest - Stade Rennes 0:0 Dijon FCO - Olympique Nimes 0:0


Slovensko povolalo veľvyslanca z Ruska domov na konzultácie

Pravdepodobne ide o reakciu na otrávenie ruského agenta Skripaľa v Anglicku.

BRATISLAVA. Pre útok na Sergeja Skripaľa pôjde slovenský veľvyslanec v Rusku Peter Priputen domov na konzultácie. Minister zahraničia Miroslav Lajčák nevylúčil, že Slovensko môže vyhostiť aj ruských diplomatov. Povolanie veľvyslanca na konzultácie je skôr diplomatickým gestom, neovplyvňuje každodenný chod ambasády, keď ho vo vzťahu s domovskou krajinou vo všetkom zastúpi ambasádna dvojka. Za 25 rokov sme ešte nepovolali nášho veľvyslanca, je to vážny krok. Minister Lajčák však zdôraznil, že za 25 rokov ešte nikdy nepovolali veľvyslanca na konzultácie a že ide o vážny krok. Konzultácie s veľvyslancom sú reakciou na utorkový krok osemnástich krajín EÚ, ktoré sa v súvislosti s chemickým útokom na Sergeja Skripaľa a jeho dcéru rozhodli vyhostiť niekoľkých diplomatov. Spolu s USA ide o viac ako sto diplomatických pracovníkov z Ruska. Slovensko sa ako jediná krajina V4 k vyhosteniu diplomatov nepridalo. Kým predseda parlamentu Andrej Danko a šéf Smeru Robert Fico považujú predvolanie ruského veľvyslanca za dostatočné, prezidentovi Andrejovi Kiskovi to nestačí. V utorok si preto zavolal štátneho tajomníka ministerstva zahraničných vecí Lukáša Parízka. Ten nevylúčil, že Slovensko diplomatov môže vyhostiť, ak vyšetrovanie priamo poukáže na Rusko. Minister Lajčák po rokovaní vlády povedal, že rozhodnutia o vyhostení diplomatov sa nedejú na úrovni ministerstva zahraničných vecí. S kritikou nesúhlasí. "Zachovali sme sa ako spoľahlivý partner a spojenec a prijímame aj ďalšie kroky," povedal. Bývalý minister zahraničných vecí SR a analytik Pavol Demeš tvrdí, že Lajčák konal v rámci možností, ktoré mal. "Minister Lajčák operuje v politickom prostredí, ktoré vymedzuje predovšetkým vládna koalícia. Urobil dôležitý krok, keď pozval nášho veľvyslanca v Moskve na konzultácie. Po ňom môžu nasledovať ďalšie kroky," hovorí. Je presvedčený o tom, že rezort diplomacie sa snaží aj spojenecké záväzky napĺňať. "Iní vládni a parlamentní aktéri by mu mali viac načúvať a dôverovať," dodáva. V minulosti sa konzultácie využívali na to, aby veľvyslanec dostal nové pokyny od vysielajúcej krajiny, často však nešlo o osobné stretnutie. Teoreticky môže veľvyslanec odovzdať na Slovensku informácie, ku ktorým sa dostal, napríklad, ak sa obáva, že nie je bezpečné, aby ich posielal na diaľku. Ráznejším krokom ako povolanie veľvyslanca na konzultáciu je jeho úplné stiahnutie, po čom by sa znížila úroveň diplomatických stykov medzi krajinami. Zastúpenie Slovenskej republiky v Moskve by naďalej pracovalo, no riadil by ho „iba“ chargé d’affairs, čo je diplomaticky nižšia funkcia a tomu by sa prispôsobovali aj jeho formálne a neformálne kontakty v Moskve. Až v tomto prípade by sa dali očakávať odvetné opatrenia Ruska, najmä stiahnutie ruského veľvyslanca zo Slovenska. Takto ďaleko sa však situácia zatiaľ neposunula.


V Mexiku zavraždili ďalšieho politika, ktorý kandidoval vo voľbách

Nezávislý politik sa uchádzal o miesto starostu horského mesta Aguililla.

MEXIKO. V Mexiku zavraždili ďalšieho kandidáta, ktorý sa uchádzal o víťazstvo v nadchádzajúcich voľbách. Guvernér štátu Michoacán Silvano Aureoles uviedol, že Omara Gomeza Lucatera zabili v stredu a dodal, že páchateľov chytí. Nezávislý politik sa uchádzal o miesto starostu horského mesta Aguililla, kde pôsobia drogové gangy. Ako píše agentúra AP, Lucatero je už sedemnástym zavraždeným politikom kandidujúcim vo voľbách, ktoré sa budú konať 1. júla.


Priemerná mzda v marci medziročne najviac vzrástla v reštauráciách a pohostinstvách

Na druhej strane znížila sa v informačných a komunikačných činnostiach a v ubytovaní.

BRATISLAVA. Priemerná nominálna mesačná mzda sa medziročne zvýšila v marci tohto roka v činnostiach reštaurácií a pohostinstiev o 9,2 % na 426 eur, v maloobchode o 6,3 % na 658 eur, vo veľkoobchode o 6 % na 919 eur, v predaji a oprave motorových vozidiel o 5,4 % na 983 eur. Vzrástla aj v stavebníctve o 5 % na 648 eur, v doprave a skladovaní o 4,7 % na 888 eur, v priemysle o 4,4 % na 1 033 eur a vo vybraných trhových službách o 1,2 % na 899 eur. Na druhej strane znížila sa v informačných a komunikačných činnostiach o 9 % na 1 823 eur a v ubytovaní o 4,1 % na 648 eur. Informoval o tom v piatok Štatistický úrad SR.Priemerná reálna mesačná mzda v marci 2017 medziročne vzrástla v činnostiach reštaurácií a pohostinstiev o 8,2 %, v maloobchode o 5,3 %, vo veľkoobchode o 5 %, v predaji a oprave motorových vozidiel o 4,4 %, v stavebníctve o 4 %, v doprave a skladovaní o 3,7 %, v priemysle o 3,4 % a vo vybraných trhových službách o 0,2 %. Klesla v informačných a komunikačných činnostiach o 9,9 % a v ubytovaní o 5,1 %.V priemere za tri mesiace tohto roka v porovnaní s rovnakým obdobím vlaňajška sa mzda zvýšila v činnostiach reštaurácií a pohostinstiev o 9,7 % a dosiahla 428 eur, v maloobchode vzrástla o 6,3 % na 646 eur, v doprave a skladovaní o 5,4 % na 864 eur, vo veľkoobchode o 5,1 % na 888 eur. V priemysle stúpla o 4,8 % na 996 eur, vo vybraných trhových službách o 4 % na 878 eur, v stavebníctve o 3,1 % na 628 eur, v predaji a oprave motorových vozidiel o 2,6 % na 937 eur. "Znížila sa v informačných a komunikačných činnostiach o 5,3 % na 1 744 eur a v ubytovaní o 4,3 % na 641 eur," uviedol ŠÚ.Reálna mesačná mzda vzrástla medziročne v činnostiach reštaurácií a pohostinstiev o 8,8 %, v maloobchode o 5,4 %, v doprave a skladovaní o 4,5 %, vo veľkoobchode o 4,2 %, v priemysle o 3,9 %, vo vybraných trhových službách o 3,1 %, v stavebníctve o 2,2 % a v predaji a oprave motorových vozidiel o 1,7 %. Klesla v informačných a komunikačných činnostiach o 6,1 % a v ubytovaní o 5,2 %.


Trnka púšťal nahrávku z Gorily aj Ficovi

Fico v kauze Gorila vypovedal v máji 2017.

BRATISLAVA. Bývalý generálny prokurátor Dobroslav Trnka púšťal nahrávku Gorily aj expremiérovi a predsedovi Smeru Robertovi Ficovi. Vyplýva to podľa Denníka N  a portálu Aktuality.sk z doterajšieho policajného vyšetrovania. Ukážku z Gorily mu pustil ešte v roku 2008 alebo 2009. Bolo to na stretnutí na Úrade vlády, na ktorom bol aj súčasný generálny prokurátor Jaromír Čižnár. Ten už pred niekoľkými týždňami priznal, že Trnka mu nahrávku púšťal. Čižnár na tlačovke povedal, že Trnka chodil s notebookom po viacerých miestach. "Mne pustil osobne, a to poviem aj pred vyšetrovateľom, nejakú dvojminútovú sekvenciu, kde je nebohý pán Határ, ktorý sa rozpráva s niekým, možno viem s kým, že sponzorský dar pred voľbami alebo také niečo." Na tlačovke povedal, že pri tom bol aj ďalší človek.   Čižnár podľa Denníka N vypovedal, že išlo práve o Roberta Fica. Fico zverejnenie informácie považuje za útok proti nemu kvôli blížiacim sa prezidentským voľbám. V stanovisku cez svojho hovorcu Jána Mažgúta pre Situ zopakoval, že Gorila je kauza druhej Dzurindovej vlády.  Nahrávku Gorily minulý rok zaistil policajný tím, ktorý vyšetruje vraždu Jána Kuciaka a Martiny Kušnírovej. Trnka je priateľom Mariana Kočnera, ktorý je v súčasnosti vo väzbe za kauzu falšovania zmeniek TV Markíza. Spomína sa aj ako objednávateľ vraždy Kuciaka a Kušnírovej, no obvinený zatiaľ nebol. Líder SaS Richard Sulík po vlaňajšom zaistení nahrávky povedal, že Kočner mu púšťal krátku pasáž. Fico v kauze Gorila vypovedal na prokuratúre v máji 2017. Novinárom dodnes neodpovedá na otázku, či by bol v konšpiračnom byte na Vazovovej. Konšpiračný byt sa spomína v údajnom spise Slovenskej informačnej služby Gorila, ktorý sa na internete objavil na konci roku 2011.Jedným z politikov, ktorých spis spomína medzi návštevníkmi bytu, je šéf vtedy opozičného Smeru Fico. Spis Gorila je o rozhovoroch politikov a šéfa finančnej skupiny Penta Jaroslava Haščáka o províziách a korupcii za druhej vlády Mikuláša Dzurindu z SDKÚ v odpočúvanom byte na Vazovovej ulici v Bratislave. Penta od začiatku kauzy popiera pravosť spisu. Menšinový podiel Penty vo vydavateľstve Petit Press nemá žiaden vplyv na redakčný obsah.


Ako sa darí Twitteru päť rokov po vstupe na burzu

Orgány tlačia na prísny postup proti falošným profilom, spamom, politickej propagande a nenávistným prejavom.

NEW YORK, PRAHA. Pred piatimi rokmi, siedmeho novembra 2013, vstúpila na newyorskú burzu americká internetová sociálna sieť Twitter. Akcie spoločnosti založené v roku 2006 zahájili obchodovanie na newyorskej burze nárastom o viac ako 70 percent a prvý obchod sa uskutočnil až viac ako hodinu po otvorení burzy s cenou 45,10 dolára za kus. Krátko potom sa cena vyšplhala až na 50 dolárov, čo predstavovalo oproti emisnej cene 26 dolárov nárast o viac ako 90 percent. Nápad, že by textové správy z mobilných telefónov mohli cez internet vytvoriť jednoduchý nástroj na komunikáciu, sa zrodil v hlave amerického programátora Jacka Dorseyho. Pokusnú správu Dorsey odoslal v marci 2006, ale spočiatku bola služba len pre zamestnancov firmy. V polovici rovnakého roku ponúkli nový komunikačný kanál všetkým pod názvom Twitter, ktorý vychádza z anglického slovesa tweet, teda pípať. Pri zrode služby všeobecne označovanej ako mikroblog boli i jeho spolupracovníci Biz Stone, Evan Williams a Noah Glass. Z Twitteru sa čoskoro stal fenomén, ktorý zásadne zmenil spôsob informovania o udalostiach. Niektoré správy sa prostredníctvom Twitteru šíria rýchlejšie ako u klasických médií. Napríklad oznámenie o smrti najhľadanejšieho teroristu sveta Usáma bin Ládina si mohli ľudia najprv prečítať práve na Twitteri. Opozičníci v diktátorských režimoch ho využívajú ako hlavný komunikačný kanál. Jedným z najvášnivejších užívateľov Twitteru je napríklad americký prezident Donald Trump. Služba má ale i svojich odporcov, najčastejšia kritika znie, že veľká časť tweetov obsahuje banality. Prostredníctvom služby si môžu užívatelia odovzdávať krátke odkazy v dĺžke do 280 znakov (v minulosti 140 znakov). Twitter dlhé roky nevykazoval žiadny zisk. Prvýkrát vykázal čistý zisk až vo štvrtom štvrťročí minulého roku. Počet jeho mesačných užívateľov sa pohybuje okolo 300-tisíc. Tento rok sa Twitter stal súčasťou prestížneho širšieho burzového indexu S&P 500, ktorý združuje 500 firiem s najväčšou trhovou kapitalizáciou obchodovaných na amerických akciových trhoch. V polovici tohto roku jeho akcie oslabili o 20,5 percenta a zaznamenali druhú najvyššiu stratu od vstupu na akciovú burzu v roku 2013. Dôvodom bolo oznámenie, že firma stratila jeden milión mesačných aktívnych užívateľov. Príčinou poklesu sú okrem iného aj nové európske pravidlá pre bezpečnosť údajov. Twitter je ale už dlhšiu dobu rovnako ako jeho väčší konkurent Facebook pod tlakom kontrolných orgánov mnohých krajín. Tie ich chcú prinútiť, aby postupovali prísnejšie proti falošným profilom, ktorými sa šíria spamy, politická propaganda a nenávistné prejavy. Rušenie falošných účtov má však negatívny dopad na údaje o počte užívateľov, teda ukazovateľ, ktorý investori pozorne sledujú a najviac si ho cenia.


Cyklón zabil v juhovýchodnej Afrike už najmenej 732 ľudí

Cyklón Idai Mozambik, Zimbabwe a Malawi.

ŽENEVA, BEIRA. Na najmenej 732 sa zvýšil počet obetí cyklónu Idai, ktorý tento týždeň zasiahol tri krajiny juhovýchodnej Afriky: Mozambik, Zimbabwe a Malawi. Informovala o tom v sobotu televízia al-Džazíra. Najviac mŕtvych, 417, zaznamenali v Mozambiku. V susednom Zimbabwe evidujú úrady 259 a v Malawi 56 mŕtvych. Dôsledky cyklónu pocítilo obzvlášť mozambické prístavné mesto Beira, ktoré takmer celé zaplavilo. Obyvateľov uviaznutých v zatopených oblastiach museli zachraňovať pomocou člnov. V tomto zhruba polmiliónovom meste podľa agentúry DPA stále pretrváva daždivé počasie, ktoré sťažuje záchranné práce, pričom obyvateľom dochádzajú zásoby potravín. Úrady sa obávajú aj možného vypuknutia epidémie cholery. Po prechode cyklónu vzniklo v okolí Beiry jazero široké 125 kilometrov, píše DPA. V postihnutej oblasti juhovýchodnej Afriky vyhnal cyklón z domovov približne 600.000 ľudí. Celkovo jeho negatívne dôsledky pocítilo minimálne 1,7 milióna obyvateľov. Pod vodou sa ocitli celé dediny a zničených bolo množstvo domov, škôl i zdravotníckych zariadení. Bilancia obetí cyklónu zrejme ešte porastie, keďže stále prichádzajú údaje z ďalších zaplavených oblastí. Mozambickú Beiru navštívila aj riaditeľka UNICEF Henrietta Fore, ktorá varovala, že šírenie vodou prenosných chorôb v zaplavenom regióne by mohlo mať katastrofálne následky. V Mozambiku sa už vyskytlo niekoľko prípadov týfusu. OSN považuje aktuálnu situáciu v postihnutej oblasti juhovýchodnej Afriky za porovnateľne krízovú s tou, aká je v Jemene či Sýrii, teda v krajinách sužovaných vojnovými konfliktami.


Oddlžovať sa môžu aj neštátne nemocnice, potvrdil Drucker

Nemocnice sa v minulosti oddlžovali už trikrát.

BRATISLAVA. K plánovanému oddlžovaniu budú môcť pristúpiť okrem štátnych aj neštátne nemocnice. Minister zdravotníctva Tomáš Drucker (nominant Smeru-SD) je "za rovnaký prístup ku každému". Potvrdil to v piatok novinárom. Nepovedal, o akú sumu sa budú zdravotnícke zariadenia oddlžovať, rokuje o tom s ministerstvom financií. Dlh štátnych univerzitných a fakultných nemocníc prekročil vlani pol miliardy eur. Koncept oddlžovania nemocníc by Drucker chcel mať hotový v priebehu mesiaca, potom chce o tom informovať verejnosť. "Nikoho do toho nebudem nútiť, ani tých na strane dlžníkov, ani veriteľov," uviedol Drucker. Bude to podľa neho dobrovoľné. Tvorbu dlhu nemocníc by chcel znížiť v tomto roku o 30 až 45 miliónov eur. Minister povedal, že už je pripravený elektronický systém, v ktorom sa bude "istým spôsobom súťažiť o to, komu sa ako prvá uplatní pohľadávka". V rámci oddlženia budú nemocnice pristupovať k zmluve, tá im zadefinuje povinnosti. "Súkromný aj verejný subjekt bude musieť napríklad vypracovať ozdravný plán, ministerstvo ho bude kontrolovať," povedal Drucker. Za neplnenie ustanovení avizuje sankcie, "a to aj do výšky oddlženia". "Ak by chcel niekto predsa len špekulovať, vznikne mu rovnaký typ dlhu vo vzťahu k ministerstvu," informoval minister. Oddlženie nemocníc označil za jeho jednu z najväčších výziev. Otázku oddlžovania konzultuje minister aj s advokátmi. Tí napríklad posudzujú riziko možného uprednostnenia či poškodenia veriteľa. Druckerovi pomôžu tiež s potrebnými dokumentmi. Ide o advokátsku kanceláriu BADUCCI Legal, s. r. o. Za služby im Ministerstvo zdravotníctva (MZ) SR zaplatí viac ako 34-tisíc eur s DPH, vyplýva zo zmluvy uverejnenej v centrálnom registri zmlúv. Drucker predstaví koncept štvrtého oddlžovania nemocníc. Nemocnice sa v minulosti totiž už oddlžovali trikrát. Prvýkrát za vlády Mikuláša Dzurindu, oddlžoval aj prvý kabinet Roberta Fica a naposledy v roku 2011 vláda Ivety Radičovej. Za jednu z veľkých výziev tohto roka označil Drucker obmedzenie vyplácania zisku zdravotných poisťovní. Rezort už má koncepčný návrh, takisto na ňom spolupracuje s ministerstvom financií. Plánuje oddeliť prevádzkové fondy od fondov určených na uhrádzanie zdravotnej starostlivosti. "Na fondoch určených pre zdravotnú starostlivosť sa môže tvoriť zisk aj strata, tie však nebudú môcť vstupovať do imania spoločnosti," vysvetlil Drucker. Minister chce, aby boli zdravotné poisťovne efektívne. Ak nebudú, časť peňazí určených na prevádzkovú činnosť sa im môže presunúť do fondov určených pre zdravotnú starostlivosť. "Pôjde o istý druh sankcie," povedal. Ako príklad neefektívnosti uviedol nedostatočné vyťaženie siete špecialistov zo strany poisťovní.


Vo Vajnoroch sa rozrastá čierna skládka

Nelegálny odpad sa nachádza na pozemku, ktorý nikto nevlastní. Skládku tak nemá kto upratať.

VAJNORY. Vajnorčanov na Rybničnej ulici trápi nelegálna skládka odpadu. Na neporiadok sa sťažovali už vlani, no situácia sa doteraz nezmenila. Odpadky sa hromadia pri Strednej odbornej škole elektrotechnickej. V nepokosenej tráve je napríklad stará stolička, oblečenie, plastové fľaše a iné smeti. Donedávna tam podľa obyvateľov z okolia ležali aj použité injekčné striekačky. Mestská časť o sťažnosti obyvateľov vie, no nemôže ju riešiť, pretože pozemok jej nepatrí. Ten síce spadá pod katastrálne územie Vajnôr, ale spravuje ho Slovenský pozemkový fond. Ani tomu  pozemok nepatrí. Jeho vlastník je neznámy. Polovicu parcely totiž vlastnil Gustáv Kagtulinec a druhú polovicu Žofia Katulincová. „V prípade oboch menovaných ide o zomrelého vlastníka, ktorého dedičia nie sú známi, respektíve sa k dedičstvu neprihlásili,“ uviedol hovorca Slovenského pozemkového fondu Martin Kormoš. Keďže pozemok má poľnohospodársky charakter v súlade so zákonom s ním podľa Kormoša nakladá pozemkový fond. Fond sa pre nelegálnu skládku obrátil na okresný úrad so žiadosťou, aby našiel jej pôvodcu a prinútil ho skládku upratať. „Pokiaľ ide o zodpovednosť za odstránenie skládky, podľa zákona musia úrady určiť zodpovednú osobu, ktorá je pôvodcom odpadu a fond tou osobou nie je a ani nemôže byť," vysvetlil Kormoš. Okresný úrad podľa Kormoša potvrdil, že pozemkový fond čiernu skládku nezaložil a uviedol, že fond ako správca pozemku neznámeho vlastníka nemôže pozemok obhospodarovať sám. Kto skládku založil, nikto nevie. Výsledok oznámil pozemkový fond mestskej časti Vajnory. Tá chcela od neho následne pozemok získať do prenájmu starať sa oň a skládku zlikvidovať. „Minulý rok sme požiadali fond, aby nám pozemok prenajal. Doteraz neodpovedal,“ povedal Igor Kňazovický zo sekretariátu mestskej časti Vajnory. Pozemok tak naďalej chátra. Kormoš však tvrdí, že nájomná zmluva o prenájom pozemku je pripravená už od februára. Na otázku, prečo ju teda ešte mestská časť nedostala, odpovedal, že ich pracovníci sú vyťažení a ešte to nestihli. Návrh zmluvy o prenájme však podľa neho predložia Vajnorom v najbližších dňoch. Mestská časť by si mala od pozemkového fondu prenajať pozemok za symbolických desať eur ročne na  neurčito. Čiernu skládku by tak čoskoro mohla upratať mestská časť Vajnory na vlastné náklady.


Portugalsko zažíva neobvyklé obdobie sucha

Od októbra doteraz napadlo len 70 percent priemerného počtu zrážok typických pre túto časť roka.

LISABON. Portugalsko zažíva uprostred zimy nezvykle intenzívne obdobie sucha. Podľa správy tamojšieho meteorologického centra postihlo sucho približne 98 percent krajiny. Január totiž do krajiny priniesol "veľmi suché" počasie. V priemere počas uplynulého mesiaca napadlo len 64 milimetrov zrážok, čo predstavuje zhruba polovicu z množstva, ktoré odhadovali meteorológovia. Meteorologické centrum zverejnilo vo štvrtok večer mesačnú správu. Z nej vyplýva, že od októbra doteraz napadlo len 70 percent priemerného počtu zrážok typických pre túto časť roka. Nižšia než zvyčajne je tiež hladina vody v portugalských priehradách. Niektoré z vodných nádrží na severozápade a juhozápade krajiny sú v súčasnosti plné len z jednej tretiny. Obvykle v nich pritom v tomto čase zvykne bývať vody až dvakrát viac.


Mŕtvi civilisti, oslobodená Palmýra. Čo dosiahli Rusi za rok v Sýrii?

Rusko sa stalo na Blízkom východe veľmocou. Podľa niektorých analytikov tým podkopáva svojich súperov z Európskej únie, NATO aj Spojené štáty.

DAMASK, BRATISLAVA. Keď Rusko začalo pred rokom letecké útoky v Sýrii, na protest pred moskovské Divadlo ruskej armády prišlo asi tristo ľudí. Jedným z nich bol aj aktivista a člen hnutia Solidárnosť Sergej Davidis. „Verím, že to nie je posledný protest,“ povedal vtedy agentúre Interfax. Mýlil sa – ďalší protest proti intervencii Ruska v sýrskej občianskej vojne, kde doteraz zahynulo vyše 400-tisíc ľudí, sa v Moskve nekonal. Obyčajných Rusov zásah až tak nezaujíma. Rusko sa postavilo jednoznačne na stranu vlády. Okrem Islamského štátu tak hromadne bombardovalo aj opozičné skupiny, medzi nimi i tie, ktoré podporuje Západ. Aj keď Islamský štát prišiel v Sýrii o časť území, kritická humanitárna situácia, smrť civilistov a posilnenie moci prezidenta Bašára Asada rozdeľuje analytikov v tom, či sa dá ruská invázia považovať za úspech, a či len konflikt nepredĺžila. V marci ruský prezident Vladimir Putin hovoril, že misia je splnená a že väčšinu vojsk zo Sýrie stiahne. V súčasnosti v Sýrii zostalo asi 4500 ruských vojakov. Aj keď vojenského personálu je naozaj menej, ruská prítomnosť stále patrí medzi hlavné sily formujúce viac ako päť rokov trvajúci konflikt. Pre Putina môže byť časť misie naozaj splnená a len málokto vidí ruskú intervenciu ako úplné fiasko. Rusko sa jej pričinením vrátilo na post geopolitickej veľmoci na Blízkom východe. "Zásahy jednoznačne pomohli Asadovi upevniť si svoju pozíciu," hovorí pre SME Aron Lund z Carnegieho nadácie pre medzinárodný mier. Očakáva však, že vláda nezíska späť pod kontrolu celú krajinu, skôr sa z vojny vyvinie zamrznutý konflikt ako v Gruzínsku alebo na Ukrajine. Niektoré mestá vrátane historickej Palmýry vláda oslobodila spod nadvlády Islamského štátu aj vďaka ruským náletom. A začal sa, aj keď obmedzený, dialóg o budúcnosti so Spojenými štátmi. „Odkedy Rusko začalo hrať jednu z hlavných rolí v sýrskom konflikte, Washington začal Moskvu brať seriózne,“ hovorí pre Deutsche Welle Fiodor Lukianov z ruskej Rady pre zahraničnú a obrannú politiku. Bývalý ruský plukovník Michail Chodarenok pre server Gazeta.ru naopak tvrdí, že Rusko v Sýrii veľmi neuspelo. „Napriek externej podpore Asadova armáda nedosiahla žiadny výrazný úspech: 60 až 70 percent krajiny stále kontrolujú militanti a občania aj armáda musia podplácať špeciálne jednotky...,“ píše. Zo sýrskej armády odišli ruskí vojenskí poradcovia, armáda preto so svojimi ruskými spojencami takmer vôbec nekomunikuje. Podľa Chodarenka  by Rusko a Sýria mali v rámci spojenectva diskutovať o všetkých veľkých zmenách v krajine, no to sa nedeje. Bývalý plukovník si myslí, že Asadova armáda nemá stratégiu a nevie využiť ruské nálety. Rusov najviac kritizujú za civilné obete. Len za uplynulý víkend zahynulo v obliehanom Aleppe 140 ľudí, z toho asi polovica detí. Američania z útokov vinia ruské aj sýrske lietadlá. Podľa ľudskoprávnej organizácie patriacej pod OSN ruské nálety medzi septembrom 2015 až júlom 2016 zabili viac civilistov ako Islamský štát. Obetí by malo byť 2704, z toho 764 detí. Islamský štát podľa organizácie zabil na území Sýrie od roku 2013 len o trochu nižší počet civilistov. Minulý týždeň na zasadnutí Bezpečnostnej rady OSN západné štáty obvinili Rusko z vojnových zločinov za ostreľovanie Aleppa. „Ťažké bomby vhodnejšie na ničenie vojenských zariadení teraz ničia domy, kryty, mrzačia a zabíjajú desiatky, ak nie stovky ľudí,“ povedal podľa denníka Guardian britský veľvyslanec pri OSN Matthew Rycroft. Podľa neho je Rusko ako partner sýrskeho režimu tiež zodpovedné za tieto zločiny, prípadne aj samo nálety a bombardovanie vykonáva. Ak by útoky pokračovali, môže to ohroziť ďalšie šance na mierovú dohodu. Šéf americkej diplomacie John Kerry sa vyhráža, že s Rusmi preruší všetky kontakty ohľadom Sýrie, ak bombardovanie neprestane. Prímerie, ktorý vydržalo len týždeň, narušil útok na humanitárny konvoj. Dnes sa na predmestiach Aleppa opäť bojuje. Koert Debeuf z Centra pre riešenie neriešiteľných konfliktov na Oxfordskej univerzite si myslí, že jednou zo snáh Ruska je destabilizovať EÚ aj NATO. „Prezident Putin vyháňa ľudí zo Sýrie a to vytvára ďalšie vlny utečencov,“ hovorí pre think-tank Carnegie Europe. „Rusko nemôže ukončiť vojnu v Sýrii, no môže prestať masakrovať civilistov,“ dodáva. Prvý rok Ruska napriek civilným obetiam a existujúcemu Islamskému štátu pre Putina nie je fiaskom. „Rusko dosiahlo svoje pôvodné ciele – zabránilo pádu režimu Bašára Asada do rúk nepriateľov a spravilo zo seba opäť jedného z vedúcich aktérov na Blízkom východe,“ hovorí Francois Heisbourg z Nadácie pre strategický výskum pre Carnegie Europe. Moskva bude v Sýrii pôsobiť ďalej. Analytik Fabrice Balanche z Washingtonovho inštitútu si myslí, že Rusko by  s Iránom a Asadom mohli postupne získať vplyv nad celou krajinou. Závisí to však od toho, ako sa zachová nový prezident či prezidentka Spojených štátov, ktorý príde do Bieleho domu v januári. Podľa Balanchea by mali Američania svoj vplyv zvýšiť. Samotnú ruskú populáciu pritom vojna v Sýrii až tak neznepokojuje. V krajine zostala len hŕstka vojakov a denné náklady sa znížili na tri milióny eur, čo je z hľadiska ruského rozpočtu aj vojenských nákladov pomerne nízka suma. Vojna v Iraku stála podľa nositeľa Nobelovej ceny za ekonómiu Josepha Stiglitza Spojené štáty 720 miliónov dolárov denne. „Vzdialená vojna, ktorá podľa verejného chápania nestojí príliš veľa a neprináša nám veľké škody, je na okraji záujmu verejnosti,“ hovorí aktivista Sergej Davidis pre agentúru AFP. Krajinu sužuje ekonomická kríza a ľudí skôr zaujíma konflikt s Ukrajinou. „Spoločnosť tu má väčšie starosti,“ dodáva Davidis. Tento text ste mohli čítať vďaka tomu, že platíte za obsah. Vážime si to.


Americká vláda zastavila financovanie vzdelávania detí prisťahovalcov

Vláda oznámila, že v súčasnosti má v starostlivosti 13.200 detí.

PHOENIX. Vláda USA zastavila na území celej krajiny platby za kurzy angličtiny a právne služby v zariadeniach, ktoré zadržiavajú deti imigrantov. Zdôvodnila to tým, že v čase, keď na hranice prichádzajú rekordné počty detí bez sprievodu, sú rozpočtové škrty potrebné. Informovala o tom vo štvrtok agentúra AP. Úrad Spojených štátov pre zdravotníctvo a služby ľuďom (HHS) minulý týždeň tieto centrá upozornil, že im už nebude hradiť mzdy pre učiteľov či ďalšie náklady ako právne služby alebo rekreačné vybavenie. AP si všíma, že tento krok sa javí ako porušenie právnej dohody známej ako dohoda Flores, ktorá vyžaduje, aby vláda zabezpečovala vzdelávanie a rekreačné aktivity deťom prisťahovalcov, ktoré má vo svojej starostlivosti. HHS však uviedol, že na tieto služby už nemá finančné prostriedky, keďže sa zaoberá rastúcim počtom detí prichádzajúcich do USA, najmä zo Strednej Ameriky. Teraz je na rôznych neziskových a súkromných organizáciách prevádzkujúcich zariadenia pre deti, aby pokryli mzdy učiteľov, zásoby, právne služby a dokonca aj rekreačné aktivity a vybavenie - ak môžu, alebo sa rozhodnú. Americká vláda oznámila, že v súčasnosti má v starostlivosti 13.200 detí, pričom do USA prichádzajú stále ďalšie. Pohraničné hliadky v stredu uviedli, že len v máji prekročilo hranice bez sprievodu rodiča 11.500 detí. Tie po kontrole následne premiestňujú do centier HHS. Zmluvy úradu HHS s neziskovými a súkromnými organizáciami zabezpečujú pre ne starostlivosť a bývanie.


Ceny ropy pokračujú v poklese, zásoby ropy v USA nečakane vzrástli

V predchádzajúcich dňoch sa vyšplhali ceny ropy na 3,5-ročné maximá.

SOUL. Ceny ropy pokračujú v poklese. Na jednej strane na ceny tlačia očakávania, že Organizácia krajín vyvážajúcich ropu (OPEC) by mohla pre vývoj v Iráne a vo Venezuele zvýšiť produkciu, a na druhej ich ovplyvnila správa z USA, že tamojšie zásoby ropy nečakane vzrástli. Ekonomická kríza vo Venezuele, ale najmä hrozby USA z opätovného zavedenia sankcií voči Iránu, ktoré by sa dotkli aj vývozu ropy z krajiny, zvýšili v predchádzajúcich dňoch ceny komodity na 3,5-ročné maximá. Cena ropy Brent sa dostala nad 80 dolárov za barel (159 litrov), prvýkrát od novembra 2014. Objavili sa však signály, že ropný kartel by na svojom nadchádzajúcom zasadnutí mohol rozhodnúť o zvýšení produkcie. Schôdzka OPEC a producentov, ktorí nie sú členmi ropného kartelu, sa uskutoční 22. júna vo Viedni. Navyše, zásoby ropy v USA v minulom týždni výrazne vzrástli, zatiaľ čo sa očakával pokles. Podľa informácií amerického ministerstva energetiky sa ropné zásoby v Spojených štátoch zvýšili v týždni do 18. mája o 5,8 milióna barelov. Analytici pritom predpokladali pokles o 1,6 milióna barelov. Cena severomorskej ropnej zmesi Brent s dodávkou v júli klesla do 7.20 h SELČ o 35 centov na 79,45 dolára (67,86 eura) za barel. Cena americkej ľahkej ropy WTI zaznamenala pokles o 27 centov na 71,57 dolára za barel.


Trump obvinil z neúspechu pri rušení Obamacare demokratov

So zákonodarcami z Republikánskej strany má aj naďalej dobrý vzťah.

WASHINGTON. Americký prezident Donald Trump sa domnieva, že zdravotná reforma z éry jeho predchodcu v úrade Baracka Obamu čoskoro zlyhá, čo demokratov konečne donúti k spolupráci. Trump v prvotnej reakcii na piatkové zrušenie hlasovania v Snemovni reprezentantov o návrhu zákona, ktorý mal tzv. Obamacare nahradiť, zároveň z tohto neúspechu obvinil práve demokratov. Následne však povedal, že je ochotný začať v tejto veci s nimi znova rokovať, ak budú chcieť pracovať na spoločnom návrhu. Trump zároveň vyjadril domnienku, že Obamacare čoskoro zlyhá. Americký prezident ďalej uviedol, že so zákonodarcami z vlastnej Republikánskej strany má aj naďalej dobrý vzťah a nechystá sa o nich hovoriť v zlom. Povedal však tiež to, že odmietnutie návrhu zákona z ich strany ho trocha prekvapilo. Predseda Snemovne reprezentantov Paul Ryan stiahol v piatok príslušný návrh z rokovania bez toho, aby členovia dolnej komory Kongresu pristúpili k hlasovaniu, keďže nemal dostatočnú podporu ani v radoch Trumpovej vlastnej Republikánskej strany. Republikánom sa podľa Ryana nepodarilo totiž ani v piatok dospieť ku konsenzu a v prospech daného návrhu by tak bolo "primálo" hlasov. O stiahnutie návrhu zákona údajne požiadal samotný Trump. Zrušiť a nahradiť Obamov zákon z roku 2010 známy ako Obamacare bol jedným z hlavných sľubov Trumpa a ďalších republikánov počas vlaňajších volieb. Predložený návrh však nemal dostatočnú podporu i napriek tomu, že Trump zaň intenzívne loboval. Prezident údajne tento týždeň prehováral republikánov a vyhrážal sa im politickými následkami, ak nebudú hlasovať za navrhované zmeny. Návrh predpokladal zrušenie podstatnej časti Obamacare, teda federálneho Zákona o ochrane pacientov a dostupnej zdravotnej starostlivosti, ktorý upravuje prístup k zdravotnému poisteniu a je kľúčovou súčasťou systému zdravotnej starostlivosti v USA.


Kauza odmeny pre právnikov za Gabčíkovo je stále otvorená

Minister hospodárstva čaká v tejto veci na právne stanovisko od ministerstva spravodlivosti.

BRATISLAVA 25. októbra (SITA) - Kauza odmeny pre advokátsku kanceláriu Radomíra Bžána za vyhratý medzinárodný spor o Vodnú elektráreň Gabčíkovo stále nie je uzatvorená. Ako uviedol po stredajšom rokovaní vlády na Vodnom diele Gabčíkovo minister hospodárstva Peter Žiga, stále sa čaká na právne stanovisko ministerstva spravodlivosti. „Stále máme tri interpretácie toho, ako by sme mohli postupovať,“ povedal Žiga. Podľa neho prvou je, že zmluva medzi štátnou spoločnosťou MH Manažment a spomínanou advokátskou kanceláriou je platná, druhou, že je neplatná a treťou, že je sčasti neplatná. „To sú tri právne názory, ktoré v tejto chvíli skúmame. Keď budeme mať právne stanoviská, ktoré potrebujeme, tak budeme verejnosť informovať, ako budeme postupovať,“ dodal Žiga.Minister si je vedomý, že právnikom patrí za vyhratú medzinárodnú arbitráž o gabčíkovskú elektráreň adekvátna odmena. „V prípade, že pôjdeme cestou, že tá zmluva je neplatná, budeme postupovať podľa advokátskych taríf,“ doplnil Žiga. Minister je pripravený ísť v krajnom prípade aj do súdneho sporu s advokátskou kanceláriou, ktorá je presvedčená, že zmluva je platná a na jej základe patrí kancelárii odmena vo výške viac ako 17 miliónov eur. Advokáti okolo Radomíra Bžána mali pritom pôvodne zinkasovať až 77 miliónov eur. „Sme pripravení využiť všetky právne kroky a postupy, ktoré budeme mať k dispozícii,“ zdôraznil Žiga.Krízoví manažéri z ministerstva hospodárstva v súčasnosti kontrolujú vo firme MH Manažment aj ďalšie zmluvy s právnikmi. Podľa ministra je problematická aj odmena vo výške necelých osem miliónov eur právnickej kancelárii Dvorecký & Partneri za spor v kauze Port Service. Žiga uviedol, že aj v tomto prípade nie je vylúčené, že bude táto zmluva vyhlásená za neplatnú a výška odmeny tým bude spochybnená.Minister hospodárstva Peter Žiga na záver dodal, že sa bude snažiť štátny podnik MH Manažment, ktorý prevzal všetky aktivity už neexistujúceho Fondu národného majetku SR, do konca volebného obdobia zrušiť.